qundao/data-zh-poetry huggingface dataset:
人日設安籙醮有送菊花一盆四幹直上開花數百顆不減重陽喜而成詩
作者：王邁
朝代：宋

弱幹簪頭大，鮮葩蠟樣黄。
携來煩稚子，喜甚見重陽。
不與浮花並，看渠晚節香。
今宵持供聖，一粲動天皇。
仙水歸程
作者：王邁
朝代：宋

九鯉湖邊路，重來盟未寒。
折花挼水獻，策杖馭風還。
宦海波濤惡，仙家日月閒。
前生丹在否，歲晚要重丸。
代簡奉寄三山方時父遇游幾叟明復
作者：王邁
朝代：宋

昔我游三山，稠中得二友。
初交方時父，後識游幾叟。
大比獻能書，厥歲在丁酉。
垂釣文海中，修鱗上鈎否。
蔡簿校文回，曰方其所取。
有高說夫者，姓名出其右。
高游本弟昆，紫荆偶分剖。
游雖遲再薦，楚弓楚人有。
余評時父才，進士中少耦。
詞絕似秦七，詩已迫黄九。
幾叟尤不凡，耿耿良自負。
英辭沮金石，直氣干星斗。
等是青雲人，科第爭前後。
射策對天墀，會須爲舉首。
三年一掄魁，須服天下口。
毋爲陳誠之，要作張無垢。
狂生分不才，垂老未覺醜。
嚮坐太饒舌，相看擁衆手。
六階何惜鎸，百謫亦甘受。
不愛騎鶴姿，看人作太守。
只讀相牛經，教子事農畝。
乏地堪置錐，仰天頻擊缶。
二君最知心，一別忽許久。
作詩分寄之，或賞千金帚。
併簡潘庭堅，何時一樽酒。
代賀崇清陳侍郎正仲讜誕辰
作者：王邁
朝代：宋

曾夢乘槎泛銀潢，不遇張騫遇東方。
爲言神仙事渺茫，仙府不在白雲鄉。
丹台幻作儒珍閣，蓬島飛來雙筆堂。
鶴車千乘集雲軸，玉塵萬斛紛雪香。
是中仙翁永難老，嘗侍香案近玉皇。
歸來手握山水印，傲睨羲昊輕軒裳。
新詩醉墨美無度，奄有元白兼鍾王。
身在巖壑心廊廟，絲鬢垂頷顔蒼蒼。
與公同時一輩人，半隨蒲荻零秋霜。
元老崔嵬獨山立，歲寒不改雪中篁。
九月十五夜未艾，長庚伴月光煌煌。
台星壽星合爲一，今夕何夕見此祥。
翠娥滿引九仙醖，菊英入盞宮樣黄。
珠明玉潤陪笑粲，起舞璫佩鳴丁當。
李蹊森森密無縫，佳句往往溢詩囊。
我於門闌最晚出，瓣香致禱意則長。
如聞郡國事方殷，須起老手爲平章。
待教衛武了相業，方許潞公歸洛陽。
以喜聞過墨贈吾婿鄭純父玸
作者：王邁
朝代：宋

西蜀游文昌，贈我墨兩箇。
墨上署嘉名，名曰喜聞過。
過失人誰無，剛褊柔易愞。
衆人巧自文，君子喜人告。
予性失之剛，所患在急躁。
未嘗不佩韋，因循及老大。
不能如師德，受人對面唾。
至使巧宦徒，目爲背時貨。
子性失之柔，鮮有特立操。
嗜慾微萌芽，左右紛投好。
不能如乖崖，按劍警坐卧。
中心欠所主，恐似風摇纛。
乃翁匹前修，德行圭中瑁。
承家合有人，前猷宜久蹈。
賢母慈且嚴，熊膽親調和。
養志最爲難，家聲出堂奧。
吾女正抱疴，朝夕煩拊勞。
要相敬如賓，毋縱欲長傲。
女亦嘗聞詩，綠衣戒顛倒。
候其疾之瘳，蘋蘩能采芼。
內行儻不愆，事業當遠到。
賢者後必昌，積善天所報。
持墨爲子箴，進德謹勿惰。
墨卿子良師，莫被渠看破。
作郡庠修學增田記成諸職事招飲
作者：王邁
朝代：宋

頖宮輪奐一鮮明，多謝賢侯主夏盟。
雞白碑成慚淺識，鵝黄酒滿認深情。
回頭二十三年夢，接武千英萬俊名。
來事可爲待卿等，狂生老去合歸耕。
信手閲清溪詩一首依韻即事
作者：王邁
朝代：宋

久雨妨好春，朝暮無休息。
出門欲有行，苔滑泥餘尺。
四望人烟稀，千山鳥聲寂。
饕寒不肯歸，青帝覺無力。
况有黄巾徒，鄰郊漸相迫。
虐焰挺戈予，連車掠金帛。
王旅猶稽留，民兵半覆沒。
羊狠來莫當，鼠竄去無迹。
踐蹂清野塵，原草不能碧。
世運何乖張，生靈罹此厄。
丁壯抱枵腸，駢頭受科率。
氛妖誰掃清，氣象太窘窄。
書生憂國懷，半夜轉加劇。
相倚如輔車，忍視爲胡越。
富家太不仁，增價糶斗石。
但愛囊橐豐，不憂狗鼠黠。
甘爲盜貯儲，遑恤人饑渴。
兇渠曷日殲，苦潦何時歇。
作詩愧北征，聊以志歲月。
偶書警俗
作者：王邁
朝代：宋

大雅吾無望古人，有常猶愈翟公門。
貪榮但可驕妻妾，死義方堪托子孫。
董生雞哺寧求報，元子雉媒莫少恩。
俗物茫茫隨野馬，英雄千載赤心存。
元宵觀燈
作者：王邁
朝代：宋

元宵燈火出遊敖，鬭巧爭妍照綵鰲。
官府只知行樂好，誰知點點是民膏。
元旦次日立春
作者：王邁
朝代：宋

年從爆火暗中移，椒栢迎歡上酒卮。
今日天晴宜麥熟，明朝春到報花知。
好奇漫說雞千跖，行樂都來黍一炊。
但得新年詩有料，不妨貧似去年時。
再呈趙倅
作者：王邁
朝代：宋

委齋坐我以春風，不事拘攣邊幅中。
俗子語言藏攫穽，丈夫胸腹等崆峒。
虛舟相觸何心在，怒火雖炎一餉空。
到底不如歸去好，扶犁戴笠作村翁。
再和二首·其一
作者：王邁
朝代：宋

筆飛鸞鳳墨翻鴉，白玉堂中懶草麻。
得句批風仍抹月，怡神飲露更餐霞。
公於軒冕浮名薄，帝念耆英寵禮加。
丕衍修齡全晚節，洋洋一札聖言嘉。
再和二首·其二
作者：王邁
朝代：宋

壯歲清源曾倦游，今朝大郡又封侯。
身安不用扶鳩杖，骨貴從知應虎頭。
望闕承恩顔有喜，即家問政禮宜優。
濟時事業需元老，莫遣空橫野渡舟。
再和王君保定通判韻
作者：王邁
朝代：宋

覆雨翻雲市道交，公持正論息羣嘲。
風高莫送翎毛短，春煖難生土脈磽。
攻過每蒙奇藥賜，衛生更借好方抄。
一陽來復駸駸泰，善類傾心望拔茅。
再和陳侍郎子知丞寄桂香酒新到又令孫司戶出柑爲勸
作者：王邁
朝代：宋

栢葉椒花未報春，陽和先到四筵賓。
傳觀秀句堪呈佛，諦聽清談太迫人。
子舍香醪浮甕碧，孫枝名果薦盤新。
却將甘旨分寒陋，尤見先生愛士真。
再和陳起予二首·其一
作者：王邁
朝代：宋

龍蟄藏身來者伸，不妨抱道且安貧。
晝眠經笥誇羣弟，夜擁綈袍憶故人。
富貴未來招鬼笑，文章太好恐天嗔。
安排禮樂三千字，寓目他年許得臣。
再和陳起予二首·其二
作者：王邁
朝代：宋

一誦君詩一點頭，華摛春艷氣凌秋。
耳邊厭聽兩蛙部，眼底新誇五鳳樓。
花信風殘生酒興，竹枝歌罷動閨愁。
蘭亭已近浮觴節，先把歸期話置郵。
再用韻和張仁仲史君
作者：王邁
朝代：宋

五花入手眼增明，合主黌宮善類盟。
善教牖民師帥責，婉辭玉女父兄情。
馬經定價增神駿，鴞亦懷音避惡名。
從此心田去稂莠，沐侯化雨及時耕。
冬孟駕出親享太廟連日雨是朝大霽都人云凡四次如此矣·其一
作者：王邁
朝代：宋

玉宇曈矓曉，瓊京略綽寒。
紫衣千騎從，黄繖萬人看。
日景新開霽，天顔賸有歡。
駕回春滿殿，聖母喜加餐。
冬孟駕出親享太廟連日雨是朝大霽都人云凡四次如此矣·其二
作者：王邁
朝代：宋

穀旦街塵浄，滿城春意多。
威儀清警蹕，鹵簿扈鑾和。
從騎黄金勒，回班白玉珂。
恩榮誰不羨，報上合如何。
別劉孟容峸提幹二首·其一
作者：王邁
朝代：宋

孟容吾畏友，春日去朝京。
蔗境詩多好，蓮池官最清。
坐誣緣舉將，取忌爲時名。
諸老端平歲，同詞爲辨明。
別劉孟容峸提幹二首·其二
作者：王邁
朝代：宋

吾莆諸壽雋，習靜魯靈光。
有子麒麟種，羣孫鴛鷺行。
此行青眼衆，見謂白眉良。
通籍何愁晚，庭椿樂未央。
別戴仲實
作者：王邁
朝代：宋

人生契好不在久，一日可當十年游。
共君三兩夜清話，洗我千萬斛奇愁。
欲晴未晴雲閣雨，臨別惜別車停輈。
異時扁舟下瀨渚，安道謹勿避子猷。
別永福張景山
作者：王邁
朝代：宋

我友滿天下，面交如斗量。
最晚得張子，羣中孤鳳凰。
秀氣分高蓋，妙年侔洛陽。
趨向頗近道，才具已老蒼。
蘭若參文盟，過眼五月彊。
別我求贈言，握手吐肝腸。
學貴根書茂，積貯焉可忘。
如行千里路，須具三月糧。
文亦有活法，先使意氣張。
如破勍敵壘，須擒賊中王。
子家藹文獻，庭砌多琳琅。
歸歟力種績，宜親師友良。
植本日以大，養氣日以昌。
學豐敷爲文，如富出所藏。
襟期要犖犖，俗物徒茫茫。
他日泉石下，候氣視北方。
知有滔滔者，非予誰其當。
劉氏內政及二寵同孕
作者：王邁
朝代：宋

中秋過後纔十日，廣寒侍人遭譴謫。
墮在人間富貴家，依前不離姮娥側。
劉郎風流世所無，醉中飲啖無精粗。
三胎聞已俱孕秀，次第門外連懸弧。
老子釋氏親抱送，想應屢入維熊夢。
我今預作弄璋書，君須早辦湯餠供。
南劍倅趙用甫權郡有小集以祈晴不用妓移晚筵於潘司戶
作者：王邁
朝代：宋

君侯風誼薄雲高，軫念征夫跋涉勞。
雅宴朝陪青玉案，餘歡晚屬念珠曹。
嚮來驚下曾參杼，此去誰分范叔袍。
齋閤祈晴行有應，免教雪虐更風饕。
南歌子
作者：王邁
朝代：宋

家裡逢重九，新篘熟濁醪。弟兄乘興共登高。右手茱杯、左手笑持螯。官裡逢重九，歸心切大刀。美人痛飲讀離騷。因感秋英、餉我菊花糕。
參部至三山簡王宗教子文野二首仍寄觀潮拙稿子文舊詩名爲碧雲樓集·其一
作者：王邁
朝代：宋

昔艤歸舟傍淺沙，逢君躍馬看梅花。
匆匆相見還相別，三十六灣天一涯。
參部至三山簡王宗教子文野二首仍寄觀潮拙稿子文舊詩名爲碧雲樓集·其二
作者：王邁
朝代：宋

別來雙鬢忽驚秋，一笑哦詩寬百憂。
草舍繩樞聊爾爾，如何比得碧雲樓。
又九月朔同諸將觀石馬橋
作者：王邁
朝代：宋

萬年石馬勝緣成，千丈金鰲跨水橫。
法從福田勤播種，小菴心匠自經營。
不緣打破工夫到，那得中流砥柱平。
我輩濟川真事業，何時赤手活蒼生。
又贈劉鐵面五星
作者：王邁
朝代：宋

劉君腹貯一天星，搜索真機泣六丁。
少可舌端無軟語，秘傳肘後有全經。
話盟在昔疑猶夢，詩讖如今果叶靈。
我亦正爲貧作祟，雙眸贏得一番青。
又送地栗螃蟹簡趙倅詩
作者：王邁
朝代：宋

鏤玉雕瓊飣餖中，盃行到手莫辭空。
詩仙比作西湖藕，俎豆蘋蘩入國風。
反艷歌曲復三山林斗南
作者：王邁
朝代：宋

誰作艷歌曲，律清語不塵。
雜之古樂府，意態甚迫真。
謂余欠嫵媚，宜爲衆女嗔。
方憐長門閉，漸喜湯沐新。
此曲豈不俊，所儗非吾倫。
生爲奇男子，先辨許國身。
有手要折檻，不炙許史門。
有頭要叩墀，不拜五侯塵。
昵昵兒女語，煦煦婦人仁。
夕泣緣失寵，朝欣爲承恩。
此非奴事張，定是妾效秦。
是爲赤有臭，何止黄不純。
因君詞婉美，感我意酸辛。
正恐漆園女，嗤點我輩人。
叔壽姪
作者：王邁
朝代：宋

纔經六日便頒春，還是長庚初度辰。
蘭砌聲名千載舊，竹林風月幾時新。
詩書本是吾家事，燈火須勤汝輩親。
未把金盃爲壽祝，且期及第爲親榮。
句·其一
作者：王邁
朝代：宋

月香試看尤清絕，一在枝頭一在窗。
句·其二
作者：王邁
朝代：宋
体裁：句

未知死所先期死，自笑狂生老更狂。
呈竹軒張史君二首·其一
作者：王邁
朝代：宋

竹軒治郡政成時，却值王孫慶玉墀。
無吏下鄉民點塔，捐田入學士礱碑。
平反陰德堪娛母，清白家風更課兒。
見說元宵燈不放，爲他百姓惜膏脂。
呈竹軒張史君二首·其二
作者：王邁
朝代：宋

日晡齋閤響鈴絛，鞅掌文書尚坐曹。
吏困行移愁脫腕，侯勤剖决快揮毫。
維摩正爲衆生病，太守勝如從事勞。
願養精神需大用，款陪齊客醉醇醪。
呈趙倅
作者：王邁
朝代：宋

別駕從來頭沓高，非關期奏壓宜敖。
推敲今日韓饒賈，引避他年藺下頗。
螂欲當車觀者笑，駟難及舌罪焉逃。
小詩贖過無佳句，唐突西施又奈何。
和京教李景平·其一
作者：王邁
朝代：宋

父子才名壓二班，儒官咫尺近家山。
官閒人羨清華選，詩好天開笑粲顔。
雌甲一生甘守拙，雄飛千里莫渠攀。
骨凡自分仙難做，懶去從人學九還。
和京教李景平·其三
作者：王邁
朝代：宋

天上儀隣懶趁班，愁雲苦雨暗湖山。
絕憐黑黍紛披穗，空有决明鮮好顔。
憂國寸心增感慨，趨時俗駕倦追攀。
幕中幸自文書省，詩債無緣久不還。
和京教李景平·其二
作者：王邁
朝代：宋

美人清曉夢催班，老子心清只愛山。
晚歲松筠留素節，艷春桃李付紅顔。
官麤鶴料猶堪活，援寡龍門莫浪攀。
滿眼飛騰霄漢上，誰知倦翼已思還。
和劉編修潜夫讀近報蔣峴被逐二首·其一
作者：王邁
朝代：宋

讀報欣然共賦詩，古來忠佞各殊岐。
彼猶愧見蔣穎叔，君盍自期劉器之。
惡草剪除雖一快，芳蘭銷歇已多時。
懷哉康節先生語，作事莫教人縐眉。
和劉編修潜夫讀近報蔣峴被逐二首·其二
作者：王邁
朝代：宋

兩載相依笑陸沉，鶉衣不羨錦爲衾。
渠儂眩耀麒麟楦，我輩翻騰駑驥吟。
朝去一凶憂稍歇，邊留五大禍尤深。
棟梁培植誰之責，莫遣斧斤終日尋。
和宗姪朝望公輔賀生朝韵
作者：王邁
朝代：宋

投閒久矣息心兵，臺上饑烏又一聲。
湖海正須招隠士，朝廷終不赦狂生。
剖開胸腹猶餘赤，削盡頭銜越樣清。
坐看吾宗後來俊，西風再舉上鵬程。
和崇清侍郎招飲超燕堂韻
作者：王邁
朝代：宋

超燕堂開一面春，却教寒畯亦充賓。
西清班裏推名從，南極躔中見老人。
草聖已傳碑不朽，花神覺與思俱新。
鄉邦桃李誰培植，直待魁然宰輔真。
和後村劉甫紀夢
作者：王邁
朝代：宋

夢懷諫紙立前廂，夢覺披衣起細詳。
斗粟舊謠仍抗奏，籝金往訓覺增光。
穹官緊職一時事，令子直臣千載香。
報答君親良有日，未應垂釣老滄浪。
和書樓叔遇叔題小蓬萊
作者：王邁
朝代：宋

月砌雲階不染埃，疑從天上幻將來。
一龕儼坐鍾兼呂，二老相從聃與萊。
丹劑好從金鼎鍊，玄關須要玉匙開。
他年勳業如粗了，待約羣仙笑語陪。
和林養正龜符惠詩
作者：王邁
朝代：宋

殿陛程文被十行，要搜鯁論獻朝堂。
點頭只欠饒三好，强項須教受一章。
耿耿古心增骯髒，茫茫俗眼笑荒唐。
大官羊肉非吾羨，一筯藜羹劣可嘗。
和毗陵傅知錄送其姪得雋廣童科
作者：王邁
朝代：宋

渥洼驥子展足長，朝發燕都夕夜郎。
一腹如椰貯夜光，揮毫落紙爛成章。
誦書三筴無遺忘，風采聳動中書堂。
伯父一見金玉相，聲之以詩鳴鳳凰。
顧我外氏出義陽，忝與此郎爲雁行。
竊效昌黎序送童子張，期子更閲幾星霜，姓名金榜相頡頏。
和竹軒張史君來字韻二首·其一
作者：王邁
朝代：宋

金鳳傳呼紫馬來，壺山真面氣佳哉。
朝天有路鹿呈瑞，應物無心鷗不猜。
黍穋熟時農洗甑，芰荷香裏客啣杯。
官穹職峻人俱羨，最羨斑衣舞老萊。
和竹軒張史君來字韻二首·其二
作者：王邁
朝代：宋

一自都門拂袖來，閒中歲月亦悠哉。
填波精衛功良苦，享樂鶢鶋心自猜。
老矣力衰難運甓，偶然興到且傳杯。
君侯若使居王所，片善還能采草萊。
和致政林存齋稚圭
作者：王邁
朝代：宋

東鄰南極老人星，音吐洪亮眼晶熒。
諸郎箇箇佳寧馨，長者早占千佛經。
仲季銳如刃發硎，三珠粲爛照戶庭。
老人散策傲郊坰，健筆哦詩驚六丁，仰天高唱雨霖鈴。
餐和毓粹養靈扃，煉得元身如鶴形。
文堂縱談耳驚霆，硬語盍作盤盂銘。
笑渠教諂兒懶聽，只今人物混渭涇。
賢者聚散類梗萍，報復未已况調停。
我狂畏暑卧風櫺，日夕西望憂朝廷。
何時乾坤得清寧，未信日月長昏冥。
不必餔糟學獨醒，不煩餐菊制頹齡。
支駕皇輿待騋駉，問訊誰坐東西廳。
老成自昔有典刑，尚父須符渭卜靈。
和趙倅二首·其一
作者：王邁
朝代：宋

一樣風清共月明，平分那得外斯盟。
合將長與貳同傳，正恐君嫌譽過情。
碑斷文昌須改制，臺高馬援却逃名。
色絲黄絹儂無分，悔不文園着力耕。
和趙倅二首·其二
作者：王邁
朝代：宋

二車人物漢三明，來主壺山壽永盟。
衆口是碑均詠德，片言如秤不容情。
斯文陰有扶持力，循吏何求烜赫名。
早晚政成天上去，舊廛還憶老農耕。
和趙簿題席麻林居士小隠四韻·其一
作者：王邁
朝代：宋

公子有奇節，歲寒心印松。
千邱仍萬壑，是中雅能容。
晚來萬事懶，獨有詩不慵。
諸郎富文采，筆端聳孤峰。
和趙簿題席麻林居士小隠四韻·其三
作者：王邁
朝代：宋

棋聲響蒼石，茶竈燒枯松。
故人惠然來，風竹爲先容。
野性曠而適，機心疏更慵。
生憐謝安石，携妓汙名峰。
和趙簿題席麻林居士小隠四韻·其二
作者：王邁
朝代：宋

繞園萬竿竹，奇壑千丈松。
此物匹高士，坐羞桃李容。
客至談世故，接之令人慵。
相看兩不厭，晴昊倚高峰。
和趙簿題席麻林居士小隠四韻·其四
作者：王邁
朝代：宋

笙簧豈不韻，雅景受風松。
紈綺可爲裳，靈均采芙蓉。
古來曠達士，世膩亦太慵。
可望不可押，人如雲外峰。
和馬伯庸尚書四絕句·其一
作者：王邁
朝代：宋

晴瀾金色漾琉璃，日落春風拍岸時。
鷗鳥不驚人去遠，掖垣南下樹參差。
和馬伯庸尚書四絕句·其三
作者：王邁
朝代：宋

玉泉山下水潺潺，不比溫泉洗玉環。
濯罷九龍池內錦，纔教流出到人間。
和馬伯庸尚書四絕句·其二
作者：王邁
朝代：宋

步障隨車起暗塵，畫羅難隔艷陽春。
水邊爭羨春陽柳，一歲東風一歲新。
和馬伯庸尚書四絕句·其四
作者：王邁
朝代：宋

絲絲垂柳拂金溝，學就宮娃舞態柔。
莫遣落紅飄一點，長門春色不禁愁。
和黄遇卿二白韻
作者：王邁
朝代：宋

晚來雲色半濃淡，雲外青山知有無。
纔出六花誇舞女，又飛一白慰農夫。
久無人說平淮事，空有天生訪戴圖。
憂國寸心同皎潔，詩肩如鷺更清臞。
和龍溪陳宰璉景賜石馬橋韻橋乃其父崇清作倡
作者：王邁
朝代：宋

幾年公案一朝成，我覩爭先眼倍明。
勢面似呈新月樣，灘腰不作怒濤聲。
鰲頭地踞三千尺，鵬路天開九萬程。
荷橐瓣香元好在，陰功隠德慰平生。
啄木鳥
作者：王邁
朝代：宋

啄木復啄木，汝啄抑何毒。
千株萬株端明松，五月六月來清風。
木于汝何惡，朝朝暮暮啄。
勸汝利觜宜少停，戕木之生吾忍聽，已有弋者在後亭。
微蟲初何識，亦能對以臆。
天子愛元元，宵衣念艱食。
連年值禾饑，窮閭多菜色。
縣官急督租，吏饕饑需索。
啄木比刻木，何者爲可疾。
木生與民生，何者爲當恤。
可彈者不彈，爲我謝彼弋。
問邵武守劉無競克遜求邵武紅硃三首·其一
作者：王邁
朝代：宋

見說歸裝只載書，書囊拍塞載紅硃。
不知滴露研磨剩，惠我刀圭點易無。
問邵武守劉無競克遜求邵武紅硃三首·其三
作者：王邁
朝代：宋

自憐凡骨本難仙，安得泥壇七返丹。
欲使身輕生羽翼，乞丹須是問劉安。
問邵武守劉無競克遜求邵武紅硃三首·其二
作者：王邁
朝代：宋

閲君吟稿日頻哦，句法金鎔字玉磋。
自是集中多好處，從頭點滴費朱多。
喬松歌
作者：王邁
朝代：宋

華陽有喬松，直幹千丈强。
盤根據厚土，勁直凌秋霜。
不知種者誰，拱把由羲皇。
不受秦人封，鐵立心慨慷。
下有青牛蹲，中有琥珀藏。
長恐蛟龍姿，夜逐雷雨翔。
我願爲胎仙，高風下相羊。
共此清與高，保此堅與剛。
共聞堯舜君，至治垂衣裳。
玉帛交萬國，朝覲開明堂。
我願爲榱桷，翼松爲棟梁。
斲此冰雪根，繪畫施青黄。
萬古永不朽，長久天日光。
嘲解十首·其一
作者：王邁
朝代：宋

主聖時平諫諍無，子胡不善效轅駒。
庸庸隨物例多福，皦皦出塵良易汙。
填海誰憐精衛苦，移山可笑此翁愚。
鳴鐘鼎食不知愛，却愛山中飯糲粗。
嘲解十首·其一〇
作者：王邁
朝代：宋

霸者成功如彼卑，孔門童子恥稱之。
盡倫大舜斯爲至，有過周公不亦宜。
古者責難誠意切，今人逢惡大經隳。
若教新語宜垂世，可廢八章棠棣詩。
嘲解十首·其七
作者：王邁
朝代：宋

西山名節太崢嶸，洪魏同時俱有聲。
斥去不妨爲寶慶，出來亦只做端平。
事師如子何爲諂，植黨旁人笑好名。
婺女諫官良解事，正邪辨析極分明。
嘲解十首·其三
作者：王邁
朝代：宋

一相當朝總百官，升沉只在笑談間。
及門炙手趨炎火，傾國將身靠泰山。
子獨何人蜉撼樹，衆皆重足虎當關。
仙舟已到蓬萊境，却被波神勒取還。
嘲解十首·其九
作者：王邁
朝代：宋

君臣大義等乾坤，兄弟何曾係大倫。
齊霸分明誅子糾，唐宗决裂用讐臣。
向時諸老空饒舌，何物狂生又犯鱗。
一自蔣坡新語出，斯知世有讀書人。
嘲解十首·其二
作者：王邁
朝代：宋

杞天之下夜長吁，朝上封章肝膽刳。
自是諸公忌生語，不應聖主怒狂夫。
我將行禮敖嫌簡，子欲正名由笑迂。
寧作首陽人餓死，不爲仗馬戀生芻。
嘲解十首·其五
作者：王邁
朝代：宋

邊塵四面逐雲飛，正是英盧得志時。
西洛故疆將克復，北軍新銳屬羈縻。
智名功勇渠何欠，跋扈飛揚子過疑。
消得騰章來辨析，臺臣慮患可無詞。
嘲解十首·其八
作者：王邁
朝代：宋

三賢千載共襟期，出處存亡同一時。
吾道非耶天詎測，斯人已矣我疇依。
希文若在甘爲黨，邢恕無知却背師。
坐此褫官吾不恨，恨他同傳是韓非。
嘲解十首·其六
作者：王邁
朝代：宋

狄青心不負朝廷，跋扈人疑漸有萌。
琦不押班嬰衆怒，浚私鑄印被臺評。
鉅公未免憂清議，之子如何諱此名。
若使滿朝無一語，晚唐藩鎮禍胎成。
嘲解十首·其四
作者：王邁
朝代：宋

孤士每蒙丞相嗔，人心不泯是非真。
瓘爲苦語攻姦蔡，銓出危言忤老秦。
此事古來曾有樣，如今天下幾無人。
西山夫子深窮理，能以逢干作保身。
四十自壽
作者：王邁
朝代：宋

前四十年非，追之已莫返。
後四十年是，圖之良未晚。
水涸自見涘，木落知見本。
善者契吾機，今復猶不遠。
養生先節慾，葆粹在懲忿。
聖賢人可爲，勿使善惡混。
因發諸縣催科行移口占呈東倅
作者：王邁
朝代：宋

共乘別駕犯炎雲，入手文書費解紛。
搜見底囊供北餫，作無麫餠飽南軍。
銅山欲乞從今賜，金浦何爲異昔聞。
分得塵勞無著處，不知風月幾時分。
堅固堂
作者：王邁
朝代：宋

五常之有信，猶土相生植。
四端有諸己，體用歸於實。
先生於實地，外方而內直。
硬作鐵脊梁，許身衛社稷。
神授五字符，得大堅固力。
不爲聲色摇，不爲利害怵。
所以堅固堂，山立而玉色。
願言愛精神，自壽以壽國。
墨歌寄林明叔
作者：王邁
朝代：宋

贈君古墨三寸許，君知此墨從來處。
溧陽石化幾千年，鋼鐵臼經三萬杵。
昔我得之於異人，使我拾襲藏爲珍。
我今以半爲君遺，物以少貴君勿嗔。
來歲八月西風裏，我曹忼慨辦行李。
書囊無底將不去，檢點笥中惟有此。
用時須留一匕餘，丹墀大對要煩渠。
更有浯溪紀功石，待問君王乞墨書。
壽丘曹
作者：王邁
朝代：宋

三分辰月一分過，天産真仙積慶多。
西國玉枝家世襲，霸陵銅狄手長摩。
功名本自歸談笑，壽考何勞着詠歌。
行直紫宸清夜宿，共驚蓮炬認鳴珂。
壽丞相
作者：王邁
朝代：宋

翼戴三朝冕有蟬，歸來今作地行仙。
且看宮闕蕭何第，未泛江湖范蠡船。
老境已憐周尚父，慶門方似漢韋賢。
一盃仰祝椿松壽，歲歲流觴八日前。
壽仙遊許宰
作者：王邁
朝代：宋

南極秋來光燭天，琴堂此夕壽詩仙。
龐公戊子孰小大，寇相中元相後先。
製錦從容才有刃，嚼丹賦詠筆如椽。
交梨火棗君家物，從此蓬萊不計年。
壽南宗東巖四首·其一
作者：王邁
朝代：宋

公是崑臺紫府仙，中間一念墮塵緣。
小猿驛口霜生甑，白鶴巖前月滿船。
詩太迫人清似水，琴真知我直如絃。
年來族老晨星少，獨魯靈光尚巋然。
壽南宗東巖四首·其三
作者：王邁
朝代：宋

新陽一信迸黄鐘，春到分枝若木叢。
天爲萬人生李晟，朋來三壽頌僖公。
松林古佛燒香報，粟洞羣仙注福同。
欲識東巖長壽相，只看台背更方瞳。
壽南宗東巖四首·其二
作者：王邁
朝代：宋

杉風蘿月讀書樓，藜杖分光夜校讎。
雙璧連科天啟齒，一珠照座客回頭。
金閨通籍傳芳信，綵袖稱觥襯雅謳。
浪說錦屏家慶好，銀潢元有此風流。
壽南宗東巖四首·其四
作者：王邁
朝代：宋

萬斛龍文筆可扛，詩壇坐受百城降。
文章今代長庚李，福氣前朝戊子龐。
見說明時延彥勝，可令屬籍欠鴻厖。
餘干相業公須繼，先借雙旌涖是邦。
壽太守
作者：王邁
朝代：宋

生申維嶽詠崧高，孕秀儲精歲月多。
盛旦上元開甲子，前朝令節紀中和。
銅符暫剖雄藩印，寶鴨行鳴禁路歌。
天祐名臣錫難老，好將銅狄屢摩挲。
壽彭簿
作者：王邁
朝代：宋

武夷深處有台仙，嶽降元肖六日前。
早挾雄文偕漢史，晚將奇策對堯天。
一官祭竈真遊戲，萬里摶風吏勉旃。
早晚菑川再惟上，好將名姓壓英躔。
壽徐直院
作者：王邁
朝代：宋

新春三六慶生申，曾立螭頭作近臣。
論諫獨先聞藥石，代言何止見絲綸。
漢星今日仍和虜，蹇叔當時最慮秦。
萬古波濤看砥柱，祝君不必假靈椿。
壽方右史德順大琮生朝
作者：王邁
朝代：宋

大哉天地仁，生意無盡藏。
芳春三月時，五陽正敷暢。
在卦則爲夬，澤下於天上。
篤生萬人英，出應蒼生望。
退然處鄉閭，溫恭加直諒。
萬頃波汪汪，一團和盎盎。
凜然立朝廷，讜論動旒纊。
張膽輸藎忠，頳顔斥庸妄。
寧爲鳳鳴陽，不作馬立仗。
玉皇笑點頭，諫疏堪屏障。
讒者何人斯，嚴科欲監謗。
綱常盡斁淪，天日忍欺誑。
白璧汙蒼蠅，鳴珂辭翠閬。
膏屯施未光，幹蠱遂高尚。
郭外新結廬，野色耽虛曠。
積書遺兒孫，開斝延輩行。
及此紱麟旦，仙壺敞方丈。
台宿煥祥輝，矞雲賓景貺。
有客前稱觥，致詞太豪放。
海內今何時，四面波濤漲。
督府冊元戎，廟坐轅門帳。
妖氛不能清，惻焉頼汝將。
都堂留一老，手携靈壽杖。
顛危不能扶，又焉用彼相。
時流忌生語，相顧效啞瘴。
回首憶端平，芳菲僅一餉。
大號正揚庭，一陰敢陽抗。
治少亂日多，古今同證狀。
公抱葵藿心，未忘太陽向。
天運有推移，陰陽迭摩盪。
夬進則爲乾，羣龍神氣王。
公主善類盟，任重在力量。
周道當中興，方叔猶必壯。
松茂宜栢悅，呂鳴因律唱。
喚起矍鑠翁，吾軍亦可張。
壺山獻寶熏，壽水足醇釀。
一瓣虬吐烟，一吸鯨吞浪。
壽公乃壽國，他語徒冗長。
玉鼎願精調，金甌保無恙。
壽鄭青山
作者：王邁
朝代：宋

蒼龍拂曉掛高寒，飛鞚翩然出帝關。
九釀黄封中聖酒，一盃紅入上台顔。
閹雛生怕韓公召，宮妾尤驚富相還。
獨有帝心懷舊弼，未應霖雨閣青山。
壽陳崇清侍郎
作者：王邁
朝代：宋

笑把荷囊下紫霄，人傳千載鶴歸遼。
精忠一片馳寅陛，樂事無窮繼午橋。
垂釣滄浪聽欵乃，揮毫雲岫賦逍遥。
今辰恰紀蓬壺瑞，南極橫陳埒斗杓。
壽陳貢元
作者：王邁
朝代：宋

潘胸萬卷富文章，天産英賢生玉皇。
後日嶽神逢誕節，今朝昴宿出呈祥。
秋風鶚表聲名遠，春浪龍門姓字香。
來歲壽觴何處飲，西湖三月正韶光。
夏雨
作者：王邁
朝代：宋

彌旬不雨懶龍乖，乾我茅齋一畝苔。
火繖亭亭當午立，雷車隠隠半天來。
催詩笑我孤吟苦，憂國愁眉八字開。
池水甫能添幾許，兒童已報可浮杯。
多病
作者：王邁
朝代：宋

客問新來况，新來病更多。
憂時添老色，慍小損天和。
不夢榮華境，祇尋安樂窩。
年豐米猶賤，加飯笑廉頗。
夜讀杜詩契心喜成
作者：王邁
朝代：宋

夜永如年眠較遲，寒聲贔屭薄書幃。
靜看香篆縈茶椀，細嚼檳榔當酒卮。
詩卷一開明病眼，騷人千載契心期。
偶逢會處點頭笑，早被燈花聖得知。
夢林清叔
作者：王邁
朝代：宋

已分幽明隔，無端入夢來。
交情今已矣，汝死亦冤哉。
白骨今何在，滄波去不回。
蛟龍慎勿食，之子謫仙才。
學易齋
作者：王邁
朝代：宋

太極分陰陽，生生之謂易。
易有乾之元，生意露消息。
先生易中行，日用而飲食。
全體純是仁，本自玄中得。
克己下工夫，心臺皎如日。
處則爲顔曾，出則爲禹稷。
所以學易齋，孜孜奉天職。
滿腔皆春和，八荒開壽域。
寄南劍守陳寺丞宿
作者：王邁
朝代：宋

復齋出守劍津時，正直清廉真吏師。
遺愛昔嘗垂竹帛，徽音今又嗣塤箎。
侯能培植甘棠茇，我欲摩挲常萼碑。
千載福公家傳好，懷哉蜀士送行詩。
寄同年新塗王宰夢弼
作者：王邁
朝代：宋

玉笥高嵯峨，異石光燦皠。
紫蓋有佳人，出爲花縣宰。
佳人秀吾宗，天姿最高塏。
飲水抱絲絃，紉蘭纕蕙茝。
疇昔糾郡掾，辯獄亦幾殆。
人命我所爭，斗粟何足愛。
上官翻相知，剡薦異寮寀。
及膺民社寄，直道肯自悔。
以柔克高明，爲政尚慈愷。
農扈飽春和，荒年獨不餒。
猾吏履薄霜，洗手畏納賄。
桑間雉正馴，壁上魚多鯘。
昔我在湘幙，相從垂兩載。
書生守方拙，時粧不入隊。
惟君雅知心，刮目賞奇磊。
君有桃李栽，我獨芙蓉采。
無何風木悲，天乎余何罪。
歸歟泣焄蒿，久矣嬰病痗。
除夜接君書，烏欄墨璀璀。
訪問死生餘，警語鞭不逮。
爲言剛近仁，直性終難改。
近乃加和平，痛自鏟光彩。
萬事必宗道，衆流須納海。
隨時少屈伸，正直固常在。
再拜君之言，書紳戒荒怠。
時事苦間關，誰歟穆天縡。
來書尚可爲，蒼生久相待。
寄呈漳守李侍郎元善四首·其一
作者：王邁
朝代：宋

棠木筠溪手自栽，竹湖又剖竹符來。
祖孫相望風流盛，父老驩傳春意回。
拔薤莫須施辣手，泛蓮似更欠清才。
善人所至如甘雨，要洗漳民滿面埃。
寄呈漳守李侍郎元善四首·其三
作者：王邁
朝代：宋

嚮來大姓虐窮閭，千畝農田浚作渠。
黠吏鷹豪爭攫肉，驕兒螂怒敢當車。
老丞嫉惡無容忍，直筆誅奸欲剪鋤。
解印此曹稱快甚，惟民與士最愁子。
寄呈漳守李侍郎元善四首·其二
作者：王邁
朝代：宋

侍郎佛地位中人，一飯何嘗不念民。
涇渭同流須有別，雪霜殺物乃爲仁。
揚清可使貪夫愧，去惡能令善者伸。
自笑狂生太饒舌，見詩少喜定多嗔。
寄呈漳守李侍郎元善四首·其四
作者：王邁
朝代：宋

陛前苦語犯龍鱗，朝退還遭丞相嗔。
連削六階爲下吏，只饒一死與閒身。
命天所付須安分，貧士之常莫語人。
惟有梅花無冷暖，玉堂茅舍一般春。
寄婺倅張同年渭叟併簡其婿黄元輔自然二首·其一
作者：王邁
朝代：宋

江峰映带武夷青，幾度携筇此地行。
韻士魁人鍾間氣，冰翁玉婿並時名。
世方爭效十鑽巧，渠自不貪三字榮。
料得平章風月暇，家書一閲萬金輕。
寄婺倅張同年渭叟併簡其婿黄元輔自然二首·其二
作者：王邁
朝代：宋

同登當日鬢猶青，宦路還如跛鼈行。
蒔藥山阿非貴相，叩頭殿下得狂名。
著書平屋千年記，堆笏盈床一餉榮。
安樂窩中無別法，只將世累放教輕。
寄婺州趙尚書立夫二首·其一
作者：王邁
朝代：宋

大雅千年一嗣音，人如美玉更良金。
清修山澤臞儒樣，惻怛河沙古佛心。
北闕方瞻台斗踐，東嘉還借福星臨。
中興宗衮留衣鉢，大有蒼生望作霖。
寄婺州趙尚書立夫二首·其二
作者：王邁
朝代：宋

憶昔京畿入幕時，游從日淺辱深知。
每誇得士如溫造，幾度逢人說項斯。
親見登瀛應擊節，近聞去國爲攢眉。
江干餞別公先至，洪魏諸賢鼎鼎來。
寄居元職方北第呈西鄰盛進士
作者：王邁
朝代：宋

解褐去鄉里，宦游一紀餘。
抱慼今來歸，茫然無屋廬。
暮瞻還林鳥，朝羨趨淵魚。
淵林各有歸，曾不魚鳥如。
元侯雅好義，假我舍北居。
入門掃埃𡏖，閑草以次鋤。
貧賤誰顧門，豈必容高車。
餘杭衆富家，碧瓦侵太虛。
土木雖無情，亦與儒冠疏。
所幸並舍賢，昔年同詩書。
何茲瓦礫陋，復爾鄰璠璵。
鄉田及同井，此義無忽諸。
寄延平史君馬德大天驥二首·其一
作者：王邁
朝代：宋

日誦江干餞別詩，端平局面改嘉熙。
調元金鼎人黄髮，宣化朱轓君白眉。
否泰從來更代禪，乾坤此去願平夷。
狂生迂闊真無用，飽飯山中倒接䍦。
寄延平史君馬德大天驥二首·其二
作者：王邁
朝代：宋

君正青春我鬢絲，春闈舊夢是耶非。
九方臯馬分明瘦，百里奚牛自在肥。
欲去尋盟談繾綣，又愁鈎黨起幾微。
乘車戴笠俱隨分，懷美人兮心奮飛。
寄惠安吳簿明輔子良權南安宰二首·其一
作者：王邁
朝代：宋

南安只是舊南安，敏手爲之便好看。
事辦要先心肯辦，才難須信縣無難。
錦遭傷後從新製，琴不調時改舊彈。
見說笑談理繁劇，公餘何惜築詩壇。
寄惠安吳簿明輔子良權南安宰二首·其二
作者：王邁
朝代：宋

邑人見說漸相安，更把西山作樣看。
有社有民行志易，不寬不猛得中難。
設施新法須明允，掩蓋前愆莫糾彈。
便作真王何用假，安排旗鼓即齋壇。
寄惠州陳史君真卿
作者：王邁
朝代：宋

千仞羅浮山，蓬萊分左股。
有詔陳太丘，剖符爲地主。
皇皇太丘門，德星之所聚。
前光盛胚胎，後來紛衆甫。
共惟休齋公，遺教垂鄒魯。
君侯其聞孫，風烈不忝祖。
繼以詩書帥，遺愛比召杜。
君侯其英嗣，真清亦如父。
嚮者位于朝，穹官可拾取。
不能枉尺尋，矧肯效媚嫵。
翩然乞一麾，來此開藩府。
此郡舊富饒，廣中號樂土。
年來困軍須，炎火無冷釜。
鄰盜闖其藩，燒痕未全補。
噓枯待仁風，醒暍仰膏雨。
迎輅兩朱幡，驩呼十萬戶。
朝宣上德意，夕問民疾苦。
爲渠作豐年，愁嘆變歌舞。
得結數十輩，萬物氣可吐。
行奏循良功，入布承明武。
走也山林人，本無素宦譜。
妄言宗社事，屢犯君相怒。
緝緝惡樊繩，眈眈畏關虎。
歸歟結茆庵，課僕理蔬圃。
餘子易炎凉，眼前何足數。
君侯誼薄雲，寄詩傾肺腑。
寄林少忠因爲家叔再留之館·其一
作者：王邁
朝代：宋

擇師難似擇良醫，爭得奇功指俗迷。
每羨君才如扁鵲，能爲後學發醯雞。
作文須有奪胎法，卞惑先須刮膜篦。
子姪明年看骨換，所求不止在刀圭。
寄林少忠因爲家叔再留之館·其二
作者：王邁
朝代：宋

年來師道孰知尊，溫飽何緣得浼君。
鴻鴈暫爲粱稻計，牛羊誰爲牧芻勤。
琴書到處聊娛目，羽翼生時要薄雲。
我偶書田收一熟，向來正亦病人芸。
寄林教授龜從
作者：王邁
朝代：宋

我生麋鹿羣，巖穴性所樂。
寓城看病女，蹤跡良踸踔。
神明倘見憐，醫藥須課效。
便當歸舊廬，誰愛入此閙。
炎暑甚蒸炮，矮屋如籠罩。
欠伸尺蠖形，低垂木雞貌。
清晨得君書，銜繫新州教。
慈恩敘同年，轉盼夢一覺。
我於端平初，蓬山叨直儤。
批鱗咈神龍，編鬚犯關豹。
一斥褫三官，連年絕廩稍。
我罪坐狂愚，令受人繫敲。
君胡二十年，無由極比較。
今又深入南，正坐不能巧。
羣兒益紛拏，疾足逞超趠。
我輩履羊腸，所歷極确磽。
宦海走千帆，好風縱篙棹。
我輩航一葦，無緣出泥淖。
世道日以艱，大厦摧棟橈。
邊塵日以紛，衝梯設矢砲。
逆潮陸成淵，苦旱水飛窖。
餓莩盈通途，驕兒縱烈爆。
君視此何時，有官如荷校。
猶戒我韜藏，前尤勿再傚。
良玉不受焚，直木不畏撓。
命當安窮通，義當守忠孝。
久別誦吾詩，君心獨無恔。
寄浙漕王子文野以思君令人老五字爲韻得詩五首·其一
作者：王邁
朝代：宋

長沙一傾蓋，情好如塤箎。
間關十寒暑，何時不相思。
君爲睢邸教，再挹冰玉姿。
升堂拜壽母，摩頂識馨兒。
敘舊方戀戀，臨分轉依依。
自是成鴻燕，羽翼竟差池。
音問久不接，清宵夢見之。
魚腹得尺素，羊胛經幾炊。
陳雷不可作，千載同襟期。
寄浙漕王子文野以思君令人老五字爲韻得詩五首·其三
作者：王邁
朝代：宋

原明有申公，公休繼文正。
後來諸名家，有子多不令。
堂堂先太史，孤峭立萬仞。
身不爲從官，美謚君所命。
子文爲之子，壯歲名已盛。
榮華付倘來，節義傳心印。
波流石不移，火熾玉寧盡。
嚮來牋天疏，每讀必起敬。
相期輝國史，何止續家乘。
寄浙漕王子文野以思君令人老五字爲韻得詩五首·其二
作者：王邁
朝代：宋

我友半湖海，知心吾子文。
君忙我已老，事事不如君。
君生通貴家，我出寒素門。
君披貂毛裘，我著犢鼻褌。
戲綵君有母，列鼎共凊溫。
我早失烏哺，空山悵白雲。
弱冠君有子，世科將襲芬。
我子方垂髫，詩禮未有聞。
凡此皆不如，官職不必論。
寄浙漕王子文野以思君令人老五字爲韻得詩五首·其五
作者：王邁
朝代：宋

我本麋鹿羣，官職不要討。
儋石倘有儲，山林堪佚老。
焚香旦告天，非爲其私禱。
一願屢豐年，田疇足禾稻。
二願息兵戈，塗地無肝腦。
飲水樂在中，茹芝顔轉好。
篤信而好學，守死以善道。
佩此八字符，傳爲子孫寶。
作詩寫殷勤，未省蒙印可。
寄浙漕王子文野以思君令人老五字爲韻得詩五首·其四
作者：王邁
朝代：宋

西山門下士，雜襲如魚鱗。
惟我與子文，受愛異他人。
送我長沙序，言言足書紳。
贈君樵川詩，字字示寵珍。
潛齋養正堂，兩記尤諄諄。
爲君說太玄，藏心養靈根。
爲我演蒙頤，山立靜澄神。
先生愛吾徒，不啻子弟親。
將何報此德，相與玉其身。
寄謝希賢先覺表兄
作者：王邁
朝代：宋

昔君弱冠我猶兒，黄卷青燈茅屋西。
父對人談稱衛玠，母因客過器王珪。
別來阻寄尺書鯉，夢裏時親日角犀。
風快偶然翔短翼，不應鴻鵠久卑栖。
寄鄭龍川子汝瞻巖翁二首一敘別懷一謝惠端硯·其一
作者：王邁
朝代：宋

汝瞻當日預文盟，七十人中最妙齡。
別久恨無書寄鴈，夜深猶記案帷螢。
我叨天幸登科甲，子盍心期紹品丁。
後會阿蒙須刮目，流聲不減國蘭馨。
寄鄭龍川子汝瞻巖翁二首一敘別懷一謝惠端硯·其二
作者：王邁
朝代：宋

寄我端溪玉一彎，文房取友此其端。
眼中厭看珊瑚樹，掌上忻擎紫馬肝。
底用千金求國手，擬封九錫霸詞壇。
他時游宦南州路，免載囊中隻石還。
寄陳士登元龍士登書問盜且責予不貽書當路爲剪除計予方以罪歸有言誰見省作詩謝之
作者：王邁
朝代：宋

悠悠我之思，東里陳驚坐。
更闌夢持環，晝永心摇纛。
一春苦風雨，我困南山餓。
君樓百尺高，頭上天幾大。
於我未忘情，更僕修夙好。
耿耿憂世懷，急於聞警報。
爲憐上四州，豺虎正喧噪。
虐焰欲熏天，獲人爭斬剉。
將州豈不武，棄縣如洟唾。
官軍望而奔，所至徼宴犒。
鄰境近憂惶，刁斗急巡邏。
君責我以書，何時乃高卧。
曷不出良籌，亟爲當路告。
當局自能迷，看局當不蹉。
我壯君之言，義起千夫愞。
顧方謹三緘，此戒那可破。
諸賢各有謀，何欠儂一箇。
君家昔太邱，能愧梁上盜。
毋爲陳君短，此語更傳播。
吾家昔彥方，能正屠牛暴。
勿使王君知，叩頭甘謝過。
兩家俱德門，今有若人麽。
前時何巖警，召亂在縣左。
頼君告少仙，全活幾髫髦。
但推此仁心，古人不難到。
鄰里貴有恩，急難相憫悼。
裂券蠲宿逋，減貲糶莊課。
肯令州中人，指我爲奇貨。
盜亦有道者，仁里敢桀驁。
忠信蠻貊行，豈弟神明勞。
我持一瓣香，日爲蒼生禱。
吾君甚愛民，恩德侔覆幬。
社稷福靈長，妖氛行屏掃。
吾言非誕迂，有唱吾須和。
寄陳起予宗夏二首·其一
作者：王邁
朝代：宋

道有窮通時屈伸，夫君氣槩豈長貧。
帳前弟子知無幾，膝上郎君最可人。
苜蓿儘多聊一笑，栗梨見覓莫渠嗔。
平生耿耿猶存否，五十端能貴買臣。
寄陳起予宗夏二首·其二
作者：王邁
朝代：宋

昔共從師未裹頭，如今雙鬢各驚秋。
我無突兀萬間厦，君自昂藏百尺樓。
風雨苦多時事惡，英雄未遇老天愁。
相思一夜不成寐，早起題詩寄便郵。
寄題盧川容膝軒詩
作者：王邁
朝代：宋

誰將容膝榜軒楣，未見高人心領之。
綠綺牙籤無長物，名芝芳茝是佳兒。
卧看筆架成江夢，坐揖爐峰讀楚詞。
諸謝風流應未遠，盧川今又種清規。
寒食呈陳崇清
作者：王邁
朝代：宋

一百五日寒食節，八十六翁行地仙。
曲水飛觴酬勝景，漢宮傳燭憶青烟。
三春幸自添餘閏，雙筆今題第幾篇。
俛仰興懷兒輩事，先生有樂在壺天。
寓書吉祥寺臨去親友三人來訪
作者：王邁
朝代：宋

共指梅花笑裏看，詩腸清峭酒腸寬。
一陽方長知春近，三友同來話歲寒。
富貴迫人隨世膩，身心何日似僧閑。
策勳茗椀匆匆去，不道樽前欠小蠻。
就許宰求雲岫倡和集
作者：王邁
朝代：宋

昔者杜老夜聽許十詩，爲言風騷共推激。
如何汗青失其傳，覽杜集者爲許惜。
我曾得倡和之巨編，暗中驚喜拾拱璧。
泰岳之後無虛人，宗派元自一家出。
馳筒往返者誰歟，雲岫先生詩巨擘。
文鸞彩鳳迭應酬，響撼翠梧徹金石。
血駒紫燕爭追馳，容與蟻封中徐疾。
留卷把玩不忍歸，痛快差類愈頭檄。
應知至寶疇敢私，天下有目皆願識。
刊之堅梓廣流行，作我縣齋大奇特。
詩名要與宇宙齊，豈比五臺詩卷逸。
自從秋孟授鋟工，跂予望之朝連夕。
山中讀誠齋詩
作者：王邁
朝代：宋

四海誠齋老，千年百卷詩。
不親門下炙，却恨我生遲。
嚼句有何味，班荆坐許時。
大羹元淡泊，妙處少人知。
山中讀誠齋詩
作者：王邁
朝代：宋

萬首七言千絕句，九州四海一誠齋。
肝腸定不餐烟火，翰墨何曾着點埃。
錦瑟月中彈不徹，雲濤天上瀉將來。
巴西社裏陳黄遠，直下推渠作社魁。
山居即事
作者：王邁
朝代：宋

出處行藏不偶然，何曾由我總由天。
收回紫陌紅塵足，來結青山綠水緣。
萬籟鳴時仍瀑布，數鴉起處忽林烟。
暮雲正爾商量雪，却被催詩雨插先。
山郭檢踏途中聞杜鵑
作者：王邁
朝代：宋

已成客裏清明過，更聽山深謝豹啼。
衮衮春愁無處着，試拚一飲醉如泥。
師心主人作飛錫巖
作者：王邁
朝代：宋

巖頭古佛留心印，巖下高人新受持。
佛亦本來無隠現，人於悟處領希夷。
莫嫌夢裏還談夢，且看奇中更有奇。
他日證成羅漢果，相逢不必問伊誰。
常惺惺室
作者：王邁
朝代：宋

性命一同源，萬善天所賦。
五行水生智，正以虛明故。
先生原命宮，水與金夾輔。
清質自生明，冰壺澄月露。
窮理以致用，幹事必正固。
與國作蓍龜，應物公權度。
所以常惺惺，一室神明護。
室中主人公，壽比喬松數。
弔何巖
作者：王邁
朝代：宋

可憐何巖民，何罪遭此劫。
寇攘發他邦，警報經旬浹。
官府過張皇，民居少寧貼。
昨方科箭翎，今又催甲葉。
厚斂招提金，名色何所挾。
昌言募土兵，相與守城堞。
繡衣意其欺，急下徵兵帖。
束手無一人，差官許專輒。
縣官至何巖，丁壯被威脅。
黔首畏墨黥，依違謀未協。
口或出怨咨，心實先震懾。
官兵胡爲來，紛然肆漁獵。
室廬罹燬燒，老稚殘鋒鋏。
山徑至通逵，輿尸交積疊。
敢梟平人首，僞奏譙門捷。
殺民汝何勇，殺賊汝何怯。
此鄉風俗淳，武斷無豪俠。
目不識戈矛，家盡事耕饁。
豈應有叛謀，誰子爲荆聶。
黄巾縱挺威，吾地足未涉。
官吏大不仁，使爾血先喋。
千家聚落蕃，幾代農桑業。
一望成邱墟，獨非我臣妾。
安知此怪事，不入賊間諜。
設或擣吾虛，小壘真岌嶪。
舟中敵國多，况望蒸徒楫。
書生憂世心，夜半不交睫。
作詩弔冤民，詩成淚盈頰。
翻恨天門高，不與閻閭接。
丈夫貴敢言，女子乃呫囁。
惠安頼惟允汝恭乞崇清老椿芳桂四大字爲賦二詩·其一
作者：王邁
朝代：宋

混元盤古爲之母，汗漫安期爲之友。
枝條上掛蜺連蜷，劫火不壞其天全。
雷雨不驚其生厚，春秋巧歷莫能知。
知我者有蒙莊叟，君持此物爲親壽。
老陳作字光摩斗，人兮椿兮共長久。
惠安頼惟允汝恭乞崇清老椿芳桂四大字爲賦二詩·其二
作者：王邁
朝代：宋

蘂宮仙子携黄雲，挼之成屑來繽紛。
百和天香兔爲擣，蟾蜍竊之從月奔。
色香假合成此樹，天上香飄天下聞。
花神乞種到后土，蒙天一笑移其根。
知君腰有補月斤，斫取高枝揚遠芬，留其賸者遺子孫。
愛女
作者：王邁
朝代：宋

愛女有家後，沉痾未下床。
問巫羞左道，市藥嘆空囊。
攻悶三杯酒，祈安一瓣香。
祠山消息好，秋杪得還鄉。
感嘆時事
作者：王邁
朝代：宋

西風慘淡起愁雲，走檄飛書正糾紛。
劍器朝方驅冶匠，戈船夕又募新軍。
馬肥已報高秋警，鶴唳那堪中夜聞。
我輩憂邊心欲折，棘門灞上漫論勳。
感歎時事·其一
作者：王邁
朝代：宋

十家生聚九無聊，雞犬驚惶避使軺。
昔日青苗猶出鏹，如今俵紙作青苗。
感歎時事·其二
作者：王邁
朝代：宋

聞說永平全盛時，如雲冠蓋會京師。
新來逐客令嚴甚，肉食滿朝無李斯。
懷蔣力父監倉
作者：王邁
朝代：宋

冰結長江少躍鱗，天寒不見鴈來賓。
翻雲覆雨羞餘子，霽月光風憶若人。
丹穴鵷鶵行毓瑞，北堂燕喜倍生春。
萬金消息何時到，一洗胸中萬斛塵。
戴老堂爲城西林兄作
作者：王邁
朝代：宋

闕下唐時裔，城西戴老堂。
熊丸甘子嗜，雞饌飽親嘗。
至行薰吾里，精心契彼蒼。
定知家慶遠，蘭桂賸流芳。
環堵陳圖史，高堂奉旨甘。
桂枝和月種，萱草鬭春酣。
玉帝垣居北，老人星現南。
重哉忠孝責，硬作脊梁檐。
携筇出尤嶺嶺頭坐俟輿夫不至
作者：王邁
朝代：宋

我居南麓下，頗利君子遯。
如何溽暑初，涉此複嶺峻。
瘦藤代筍輿，路熟不待問。
拂石小盤跚，心愛木陰潤。
清風解人意，陸續松杉韻。
掬泉嚥茗芽，竊賞此味俊。
我坐亦良久，我僕行何鈍。
平生性麋鹿，合有幽閑分。
舉足履世途，退尺進僅寸。
曾此小遲速，而足置喜慍。
繼今出處同，冥心法天運。
斯游悟窮通，持與達者論。
摸魚兒
作者：王邁
朝代：宋

昔元城、一生清峭，南都高臥堅壁。留耕便是元城樣，何肯枉吾尋尺。曾直筆。說社稷安危，屢叩龍墀額。明時逐客。卻惠顧丹山，來持翠節，對此一灣碧。澄清暇，無奈登臨有癖。梅山時訪仙蹟。神仙偏喜公心事，一見莞然前席。閒不得。有先見蓍龜，消得君王憶。天閽不隔。要濟險孤舟，支傾一柱，公外向誰覓。
春晚山行問酒主媼以瓶罄告
作者：王邁
朝代：宋

霜曉寒於臘，日中方有春。
雲頭纔作暮，風力又欺人。
老犢眠方穩，雛鶑語未真。
停驂謀一醉，不酌酒家貧。
春月白鶴吟寄魏鶴山
作者：王邁
朝代：宋

鶴去兮渠陽，雪衣兮相羊。
啄芳洲兮飲碧湘，如青城之棲兮流矢中傷。
鶴來兮錢塘，朱頂兮昂藏。
浴太液兮下建章，如九皋之唳兮聲徹上蒼。
鶴歸兮臨邛之崗，嗥朔風兮立曉霜。
捫參歷井兮水雲鄉，如遼東之返兮華表飛揚。
昔者去兮，狂梟毒獍相賀乎偃月堂。
迨其來兮，文鸞祥鳳相得乎漢未央。
今其歸兮，馴鷗狎鷺相待乎午橋莊。
善類無依兮，若空乎振鷺之行。
留行無語兮，誰扼乎羣鳥之吭。
歸去來於鶴何加損兮，關世道之否臧。
有雁兮南翔，翼短兮心長。
避繒弋兮飽稻粱，望胎仙兮天一方。
思蹇産兮結中腸，此仙之壽兮未易量。
天若祚宋兮，當復來而爲治世之祥。
春月閲報成詩寄呈方漕信儒孚若
作者：王邁
朝代：宋

邊耗遽如許，廟謨先定無。
書生良不武，夜半亦長吁。
關表成餘幾，山陽援正孤。
黄塵號鬼魅，落日走猩鼯。
甲士疲鏖戰，丁夫困轉輸。
臨淮一带水，諸將萬金軀。
宛地誰收馬，延秋忌有烏。
畢魂空慘淡，曦鬼定揶揄。
公外英雄少，生來忠孝俱。
全將身作膽，曾以口降胡。
方喜規模偉，翻爲文法拘。
正塗多植枳，公論冷如菰。
嚙雪全初節，凌烟勉後圖。
未應歌舞地，冷眼看侏儒。
晚過白沙
作者：王邁
朝代：宋

浪踏麻鞋破曉行，林梢猶自带殘星。
氣吞宇宙原無餒，心醉功名未覺醒。
紅雨無端汙行色，白雲知我憶親庭。
平生慣作江湖客，得酒相看眼倍青。
暮春即事
作者：王邁
朝代：宋

雲頭紅上三竿日，烟際青來數點峰。
桑柘熟時鳩喚雨，麥花黄後燕翻風。
書懷奉簡黄成甫史君
作者：王邁
朝代：宋

憶昔紹定元，被命考廷策。
偶過袁君房，玉墀日將夕。
案頭得君文，喜躍越三百。
張燭朗誦之，相與手加額。
若人作掄魁，餘子當辟易。
時有詳定官，嫌君多指斥。
衆默余獨爭，言厲面發赤。
紫宸一傳臚，璧水推巨擘。
諸君始相賀，時相頗不懌。
爰有小人儒，從旁肆蠭螫。
諫官工逢迎，霜簡肆捃摭。
此事人能言，本末甚明白。
暨于端平初，天奪老姦魄。
散地起忠良，邱園紛束帛。
君老登瀛洲，講筵賜重席。
余亦試玉堂，朝有愈之跡。
啜茶熏玉虯，投餠呼金鯽。
同校南宮文，等是西山客。
無何陣脚動，君出爲方伯。
館中失名流，我輩苦嘆惜。
西山遽仙去，局面日改革。
余入對未央，苦語出肝膈。
淮南冤未消，元載家當籍。
外黨分牛李，內寵怙秦虢。
臣愚懷隠憂，厚地其敢蹐。
虎鬚敢一編，龍鱗敢一逆。
自信填海隅，復中含沙射。
移舟返蓬萊，伏隩甘冰檗。
君正舞萊衣，清香籠畫戟。
年豐富紅倉，風順多琛舶。
我舍抵是州，相望纔四驛。
幽棲懶及門，一再通書尺。
起家倅漳濱，始訪二千石。
居官未半朞，臺評又尋摘。
既罹關虎嗔，宜有人貓厄。
歸途抵溫陵，除夜大促迫。
所親有室廬，許我相假借。
蓮燈看爛紅，栢酒浮重碧。
去家差不遠，朋舊來絡繹。
雌堂在何許，一望弱水隔。
山鬼巧揶揄，室人交徧謫。
平生重名檢，義利最知擇。
冷眼視輿金，寶身甚拱璧。
世途赫赫炎，衆手所共炙。
誰能效李錐，作計事鑽刺。
蒲葵安可常，秋至輒拋擲。
貴賤見交情，書門何怪翟。
趨時豈不好，嗜古業成癖。
羣飛任刺天，甘剪籠中翮。
丈夫身計輕，憂國愁如積。
向欲恢三京，今日蹙五百。
西蜀斷咽喉，北軍患肘腋。
流民滿京師，戾氣成疾疫。
强寇恣咆哮，行人飽需索。
廷紳倒手版，淮帥羞巾幗。
南海下蒲輪，西人望衮舄。
病劇乏良醫，棋危需善弈。
君行覲清光，何策輸忠益。
急須息邊塵，徐可壽國脈。
任責屬諸賢，臞儒老山澤。
有客一首寄溫陵史君趙侍郎涯
作者：王邁
朝代：宋

有客至自泉，爲我出嘉話。
泉得趙史君，誰人不稱快。
天生冰玉姿，系出龜琴派。
標峻埒昭回，氣清融沆瀣。
方在諫省時，朝紳推鯁介。
及膺承宣命，未到心已解。
真李報政後，紀綱日大壞。
有坐泉山堂，不守盂水戒。
戶庭交賈胡，寶貨通買賣。
繼者廉而慈，卧疴力衰憊。
暴吏恃饕官，誅求及菅蒯。
大姓及細民，怨仇起眥睚。
我公方下車，當食輒興喟。
寮屬愛貪泉，爭飲不爲怪。
予將輩元結，誰肯伍樊噲。
職曹與舶屬，時號大駔儈。
兩疏劾四兇，人喜如爬疥。
州胥富蓋藏，至則繫以械。
曰此其渠魁，豈止爲罥絓。
縣官庇黠胥，期限稍寬解。
山判吁可驚，即日命追解。
惟仁必有勇，勇去禾中稗。
良善苦勢家，至則行决夬。
府史例橐姦，今乃聽自敗。
無欲始能剛，剛拔園中薤。
我起瞻四方，風濤極澎湃。
砥柱設無人，淪胥靡所屆。
理欲差毫芒，公私分限界。
公豎硬脊梁，浮榮等草芥。
出處民戚休，行藏道隆殺。
授公以師旄，一路息彫瘵。
位公以中書，舉世警矇聵。
宇宙倘清明，行有大除拜。
作歌者何人，江左狂生邁。
東歸同年三山王簿賓之趙戶立父連簿仁父黄上舍偕行分道買樽酌別
作者：王邁
朝代：宋

我從京華來，溽暑不可邇。
藍縷一征衣，邂逅四君子。
臭味同芝蘭，鄉井連桑梓。
王君吾兄行，派出銅川氏。
一飲吞百盃，一揮爛十紙。
此是鑾坡人，非久棲鸞枳。
黄君天庠英，貴名方日起。
三年拜賜師，行雪殽函恥。
後來幾英豪，願作榜下士。
小連真可人，犀玉浮冰峙。
再鼓氣不衰，收科趾前美。
朋山萬青衿，求識習鑿齒。
立父天族英，雅非膏粱比。
青桂近嬋娟，紅蕖映青泚。
名駒産天廐，一日當萬里。
今夕知何夕，德星偶同晷。
明月入觥船，凉颸生劍履。
相逢吳山頭，相別閩江觜。
交情托管鮑，同年序許李。
明日懷美人，娟娟隔秋水。
何以慰我思，馳書寄雙鯉。
東歸至衢城十五里頭
作者：王邁
朝代：宋

征衣犯火雲，來自長安道。
浹背汗淋漓，遵程行數跛。
險阻已備嘗，習氣覺如掃。
京華紈袴兒，顔色差强好。
玉斝酌玻瓈，金盤飣水果。
享此竟無端，榮枯太顛倒。
嗟余數之奇，涉世嗟枯槁。
青雲志未酬，午夜心如擣。
浪蹈軟紅塵，有懷白雲老。
决策賦歸歟，受此大轗軻。
倚杖立沉吟，持盃澆磊砢。
生平忠憤心，皎皎通穹昊。
一身不足憂，世途深可悼。
往歲淮甸間，邊吏困科瑣。
金鼓聲漲天，溝壑填肝腦。
一旦計之窮，首謀伏天討。
眈眈慾無厭，百計需金寶。
今者馳使車，囊橐費賫裹。
乳臭坐廟堂，苟免及身禍。
誰知鴻雁鳴，朝夕不相保。
旱蝗莫爲災，四望無青草。
我輩獨何心，日夕憂江左。
豈不欲救之，勢力顧未可。
敬持一瓣香，好爲蒼生禱。
何日鞭五龍，澤之以霖潦。
手提四方人，脫之於水火。
枕上復用道間鄉字韻呈同人
作者：王邁
朝代：宋

爆竹聲中度歲忙，椒花杯上換春陽。
欠書元日神荼帖，又看新年傀儡場。
客枕方酣千里夢，朝靴正踏五更霜。
主翁須要惺惺在，富貴何如歸故鄉。
柏梁體簡龔少益
作者：王邁
朝代：宋

青山四面畫圖張，溪流月下鳴湯湯。
山之下兮水之旁，有人結茅作書堂。
誦聲灑灑流琳琅，使我一聽樂洋洋。
應問誰爲師匠良，風流相種如龔郎。
天孫付以錦繡腸，一揮十紙爛成章。
上與奎宿爭光芒，器成未售此焉藏。
吁嗟無地堪翺翔，塵纓自濯歌滄浪。
床頭金盡羞慳囊，山鬼吹燈夜恓惶。
蚊雷聚噪肆頡頏，仗劍起舞涕泗滂。
勸君停劍無庸傷，時平賢路如康莊。
鸞鳳引喙鳴高崗，時危此道隘且荒。
橫寶在道暗無光，運行如此休慨慷。
男兒立身當自强，精金須經百鍊剛。
膜外榮枯等粃糠，惟忠惟孝不可忘。
請君傾耳聽柏梁，謂余不信來對床。
桃蹊梅塢
作者：王邁
朝代：宋

踈踈密密自成行，共趁春妍鬭曉粧。
移得武陵溪上種，傳來大庾嶺頭香。
玄都道士風流別，東閣詩人興味長。
喚取園丁勤物色，合將何樹比甘棠。
梅花吟
作者：王邁
朝代：宋

君不見山前山後雪成堆，朔風撼地聲如雷。
孤根忍死受寒凍，須作百花頭上魁。
尋春遊子不愛惜，馬蹄踐蹂花狼籍。
芳姿不肯被消磨，飽盡炎凉方結實。
實成始得主人知，進登玉陛調鼎胹。
那時滋味甜如飴，無忘霜風吹折時。
次韻調甘內掾
作者：王邁
朝代：宋

韓掾才情妙，吟成苦夜長。
歌殘如意鐵，夢斷合歡床。
鼓瑟湘雲暖，吹笙嶺月凉。
舊時雙燕子，飛入謝家堂。
歲晚
作者：王邁
朝代：宋

月映林塘澹，風含笑語凉。
俯窺憐綠凈，小立佇幽香。
携幼尋新菂，扶衰坐野航。
延緣久未已，歲晚惜流光。
歲晚偶題
作者：王邁
朝代：宋

飲冰食蘗坐窮閻，旋覺星星上鬢髯。
百尺樓中從偃卧，五侯門下任暄炎。
寒花最愛香來晚，倒蔗須教末見甜。
壽相誰知三甲，新年願得一丁添。
歲暮呈同行蔡實甫
作者：王邁
朝代：宋

人生聚散類團沙，偶得聯驂餞歲華。
竹杖徐行忘了簥，村醪小酌勝如茶。
鄉情喜似輕千里，詩味相投各一家。
便好扶携玉京去，孤山深處看梅花。
歸舟過桐江晚風不順
作者：王邁
朝代：宋

長江渺渺雨濛濛，自在扁舟一葉中。
欲識此行無可意，往來俱被打頭風。
殿廷初考諸同舍約共賦詩
作者：王邁
朝代：宋

紹丑夏五初，皇帝下明詔。
大廷策羣英，虛心問道要。
初考凡六員，同時赴宣召。
宮講絜齋子，典刑真克肖。
胄丞道鄉孫，道心長返照。
何殊鐘在簴，宛如刀出鞘。
谷口亦何人，才德俱富邵。
走也分塵埃，識見等螢爝。
亦獲在選中，所得過所料。
宮燭分夜輝，御香供早燒。
羣羽競赴矰，衆鱗爭入釣。
意氣雲龍翔，精神風虎嘯。
或巽入柔行，或疾聲大叫。
或自出機軸，或工事竊剽。
或寫雲和音，或鼓折楊調。
或作朝鳳鳴，或吟蚯蚓竅。
好惡隨品題，寧復相譏誚。
上方富春秋，明齊日月耀。
涓露增滄溟，微塵填嶽嶠。
乙覽公平章，甲科須直峭。
諷必納祈招，箴必容庭燎。
國步頼扶持，民痍需砭療。
詰朝已竣事，杯行可以釂。
水口上舟呈同行傅月山萇
作者：王邁
朝代：宋

泝流上嵩江，江闊流益峻。
時方良月初，打頭惡風信。
老翁把柂立，首叫尾必應。
大男前運篙，風激水還噴。
小男上拽縴，石行跲復奮。
後退輒丈尋，前躋不尺寸。
偪仄一堵中，危坐易慵困。
冷雨去復來，前山邈難認。
江天暮漸低，好風來一瞬。
帆飽去如飛，兩程疑可併。
舉杯囑月山，凡物有定分。
壯年登王官，轉盼更五閏。
星沙罹閔艱，日轂轉顛頓。
方頭忤時流，失脚落陷穽。
巧宦疾以馳，笑我拙而鈍。
如登今日舟，易退難於進。
自知平生事，百欠無一剩。
饑寒驅出山，歌笑破羣悶。
獨有不自欺，心可與天印。
人爲固多端，天定或能勝。
願如晚來風，先逆後乃順。
得酒且酌斟，升沉付天運。
有窮必有通，無喜亦無慍。
水調歌頭
作者：王邁
朝代：宋

天上一燈滿，引起萬燈明。不知今夕何夕，平地有蓬瀛。西母瑤池稱壽，南守鋒車催覲，二美一時並。一點魁星現，長侍老人星。心事好，天與壽，鬢長青。不將鍾鼎為樂，念念在朝廷。此母宜生此子，須有醫時良策，壽國福蒼生。子自坐黃閣，母自課黃庭。
永嘉何子善琴而有詩名一日携二妙見訪求詩
作者：王邁
朝代：宋

山川司馬遊曾慣，湖海元龍氣更豪。
詩眼具時穿月脇，琴聲妙處寫雲和。
夫君隻手兼雙美，舉世何人賞此高。
料得送窮文已辦，雪霜應柰歲寒柯。
池上歸道間即事二首·其一
作者：王邁
朝代：宋

一雨惱春思，今朝得快晴。
水波隨日動，麥浪受風平。
野意來無極，籃輿穩更輕。
抵家何事好，稚子亦驩迎。
池上歸道間即事二首·其二
作者：王邁
朝代：宋

寒食清明近，知春不久歸。
眼驚紅作陣，心愛綠成圍。
宿鷺立晴瀨，栖鴉掀夕暉。
狂遊付年少，我已省前非。
海棠
作者：王邁
朝代：宋

梅太清臞桃太肥，不濃不淡此花宜。
何人筆下有香字，爲杜陵翁補逸詩。
清明郊行
作者：王邁
朝代：宋

年例清明是暮春，今年春事却平分。
故添一閏知天巧，欲探羣芳奈雨頻。
烟樹對人愁脈脈，暮山似我老陳陳。
感時莫灑花前淚，不道中原漲戰塵。
游溫陵得未第之士四人作四愛詩·贈來叔泰來
作者：王邁
朝代：宋

清源吾愛陳來叔，紫帽家聲藹月評。
苦學心能通造化，擇交足不出門庭。
人知長宋名先弟，誰識子由文勝兄。
聽取搢紳傳好語，可軒後有兩魁星。
游溫陵得未第之士四人作四愛詩·贈茂功茂叔
作者：王邁
朝代：宋

吾愛清源徐茂功，聲名捷出日方東。
高尻下首紛餘子，屈指論心幾鉅公。
我定斯文宜館閣，人言科目滯英雄。
直須一舉魁天下，方快鵬程萬里風。
游溫陵得未第之士四人作四愛詩·贈順夫履信
作者：王邁
朝代：宋

吾愛清源陳順夫，妙齡足跡半江湖。
三湘舟裏詩成束，百尺樓前酒滿壺。
科目豈淹真俊傑，世間誰數飽侏儒。
長安貴宦門如市，還有樽前此客無。
游溫陵得未第之士四人作四愛詩·贈養仁若春
作者：王邁
朝代：宋

吾愛清源顔養仁，筆端有力重千鈞。
奇才自合巍收第，他巧何妨且進身。
我老無能惟喜士，君名若出定驚人。
元宵相聚過寒食，不污東風一點塵。
溫陵萬安橋謁忠惠蔡公祠堂留題
作者：王邁
朝代：宋

欲知公之忠，須誦三諫詩。
欲知公之惠，須讀萬安碑。
朝廷得公重，天下失公悲。
騎鯨今幾年，悠悠人見思。
今人愧前脩，風流不可追。
立朝無剛容，突梯仍脂韋。
字民乏廉聲，敲扑急繭絲。
不知富貴有磨滅，芳名姱節無窮時。
遊子晚出公之鄉，兒時斂袵公清規。
吁嗟九原不可作，每於清夜夢見之。
所以今日拜公像，浩歌出門雙淚垂。
滿江紅
作者：王邁
朝代：宋

明日元宵，藹佳氣、清涼金粟。人道是、史君壽母，宴瑤池曲。九十春來萱草茂，三千年後蟠桃熟。看鰲頭、名字未多時，分符竹。燻寶篆，張銀燭。佳慶事，人人祝。況平反陰德，在長生籙。最喜芸香懷玉燕，安排錦帳騎銀鹿。待雕軒、文駟上堤沙，如天福。
潘世表來訪臨別贈二十韻
作者：王邁
朝代：宋

病眼緣春困，晨興爲子明。
未應談世故，政恐累吾清。
書况近何若，襟期久不傾。
春來已多日，課辦幾何程。
我懶覺成慣，人憐太瘦生。
招窮詩作祟，攻悶酒爲兵。
昨著僧房宿，思尋友舊盟。
時時整行李，往往嘆浮萍。
一動歸歟興，長歌去矣行。
小軒頻偃蹇，分物息經營。
綠愛彌牆幄，紅驚糝地英。
感時愁杜宇，喚夢賞鸝鶊。
秩馬來迢遞，論文會合并。
匆匆爲草具，鬰鬰有蘭馨。
如許遽言別，深知不盡情。
惜花二三月，送客短長亭。
萬事眼前幻，一杯身後名。
相期在忠孝，冷笑付枯榮。
問學無窮盡，文章合老成。
倘來聊爾爾，所立要錚錚。
此去逢同社，爲儂好寄聲。
有需新句子，此稿不妨呈。
爲余君肅曰嚴母夫人壽
作者：王邁
朝代：宋

曾向瑶池穩泛槎，眼看西母佩飛霞。
定分天地沖和氣，來匹公侯富貴家。
熊膽課兒心苦淡，魚軒錫命世榮華。
樽前何物堪爲壽，笑指蟠桃幾度花。
父執德化陳宰叔高槩寄詩和之
作者：王邁
朝代：宋

欲作好官易，與時同俯仰。
欲作好人難，前修嚴矱矩。
馬安爲巧宦，孔光位宰輔。
貽臭汗青中，詬駡之所聚。
胡威清比父，魏謩直肖祖。
世家有若人，百不一二數。
夫君少壯時，筆力迫韓杜。
晚歲宰一同，治最方卓魯。
中都清要官，唾手可搏取。
徑掛神武冠，去國身如羽。
隠几挹青山，稱觴環綵舞。
導養學熊鶴，鉛汞成龍虎。
妙香參鼻觀，虛白生靈宇。
興來聳文筆，象物蒙藻黼。
客至開香醪，鯨量少儔伍。
我登清風堂，人今道則古。
敬宣與狎崇，所擇聽張禹。
獵者
作者：王邁
朝代：宋

山中有獵者，設網張四隅。
稚麞爲所絓，性命懸庖厨。
母麞至網外，躑躅相悲呼。
明知獵者意，於己併覬覦。
柰愛不可割，投網與子俱。
獵者偶省悟，攢眉發長吁。
縱之與偕活，長揖謝獵徒。
焚網毀毒矢，放鷹逐韓盧。
人物强非類，天性元不殊。
愛母寢皮猿，惜子喬腹魚。
人均作此念，可廢佃與漁。
獵者仁孝心，洞然貫體膚。
彼爲中國穽，愧見此獵無。
生朝止客
作者：王邁
朝代：宋

白髮蒼顔五十三，北風不競又來南。
宦情於我蠟來淡，世味從渠蜜樣甘。
烏哺劬勞恩未報，鴈行凄斷痛何堪。
記生縱有一樽酒，忍與妻孥共醉酣。
用徐編修德夫韻賀其開藩旴江二首·其一
作者：王邁
朝代：宋

幾年泉谷養靈根，一立朝班敢盡言。
鏁掣玉麟辭紺殿，符分金虎坐轅門。
郡條上日新施設，民瘼微時預討論。
勿鄙嚮來工珥筆，只將清浄鎮囂喧。
用徐編修德夫韻賀其開藩旴江二首·其二
作者：王邁
朝代：宋

君侯心事即蒼冥，諤諤曾同唯唯爭。
醫國奇方留後用，字民好事及今行。
懸知夔卨班難繼，且入龔黄傳亦榮。
天誘聖衷差易耳，正人得路致隆平。
用韻簡黄元輔二首·其一
作者：王邁
朝代：宋

不愛螭頭一點青，片言枘鑿拂衣行。
但憂負我平生學，豈願爭渠豎子名。
天駿出閑駑飽秣，國蘭却佩艾敷榮。
想君記得西山語，佳士從來去就輕。
用韻簡黄元輔二首·其二
作者：王邁
朝代：宋

髮今如此不重青，醉後長歌折檻行。
老去一寒甘忍死，古來幾士得全名。
稻畦蔬圃閒中樂，藥禁薇階膜外榮。
所見略同君與我，不妨官小得人輕。
甲戌九月日有食之紀異三十韻
作者：王邁
朝代：宋

甲戌九月秋，朔旦見災眚。
孛彗犯太陽，凄凄如月冷。
方其始虧時，宛然蟲食皿。
食之至於既，當空懸黑餠。
髣髴存輪圈，中陷猶枯井。
雲間星晝見，草木森弄影。
天地寂無聲，疑似非人境。
問之道旁翁，欲語喉先哽。
翁今九十餘，眼未見此景。
爰有蟣虱臣，拜跪淚沾領。
天高聽則卑，宜鑒愚臣請。
日者陽之宗，千古光常炳。
此日何不臧，臣心憂耿耿。
或者天愛君，先事示之警。
流金爲湯戒，洚水爲堯儆。
雖重一時憂，何傷天歷永。
吾君今堯湯，四海元元幸。
公道大開明，朝列肅而整。
祇恐萬一間，左右容憸悻。
方秋陰用事，陽微陰漸逞。
不去讒慝根，懼作忠良穽。
天乃出怪異，意欲悟觀省。
吾國必有人，伏蒲輸骨鯁。
吾君必開納，小心知畏謹。
陽政必日修，陰邪必痛屏。
天其終仁愛，悔過在俄頃。
大叫天上人，齊喚金烏醒。
畫工又作道裝
作者：王邁
朝代：宋

揚州節鉞非吾愛，肯要腰纏十萬錢。
只願天公多與壽，道巾野服伴胎仙。
癡兒
作者：王邁
朝代：宋

癡兒纔五歲，器局稍精明。
弄筆誇郎罷，窺鸞效女兄。
顧瞻眸子俊，酬答舌頭輕。
但願身長健，看渠骨骼成。
白髮吟
作者：王邁
朝代：宋

明發覽青銅，寸白墜華簪。
懸知不能免，豈意遽見侵。
憶昔隨羣兒，總角混青衿。
縱弱不好弄，既冠知惜陰。
時開磊塊胸，澆之以古今。
二十偕計書，進士路欹嶔。
遲遲十四年，一第酬苦心。
今年已六六，暮景來駸駸。
一髮照我眸，衆髮立森森。
忽然一失笑，政要渠相尋。
有田願種玉，有腰願垂金。
富貴豈不好，勞鹿那能禁。
何如一床書，侑之綠綺琴。
遠參蘭茝香，清玩山水音。
高歌月滿架，醉卧斗橫參。
待教頭半白，掛冠老山林。
飲犢青草浦，盟鷗白沙潯。
憑虛喚張陸，聽我白髮吟。
白髮嘆·其一
作者：王邁
朝代：宋

日月轉四時，團團輾清昊。
人生一世間，輕塵棲弱草。
寒暑不相貸，容鬢豈常好。
嗟予涉世紛，聞道苦不早。
塵勞縱掀簸，冉冉風中葆。
行年將四十，素標已插腦。
星星纔數莖，爛熳色勝縞。
耘鑷雖暫無，安能遏衰槁。
黄精似可餌，已白恐難掃。
幸有琴心文，真訣堪却老。
華池溉隠芝，青青可常保。
斯理不吾欺，從今勤探討。
要當驗他時，難爲常人道。
白髮嘆·其二
作者：王邁
朝代：宋

青銅作明鑑，皎皎鋪晴昊。
照我沐初晞，幾縷經霜草。
本無適俗韻，頗識林園好。
何爲浪自苦，落得衰顔早。
懸知日夜改，青絲成素葆。
達人遺世累，土木視肝腦。
那於形骸間，計校玄與縞。
彼獨何人哉，而我嘆枯槁。
壯年不可挽，過日如霜掃。
但有歲寒心，不逐冰霜老。
誓開三徑荒，種藝雜庸保。
雖無大藥資，尚得恣幽討。
此外盡悠悠，置之不復道。
監試衛通判送桂花一枝得四絕句以謝·其一
作者：王邁
朝代：宋

花映眉間一點黄，笑將文字共平章。
高枝定不輕分付，自有花爲知見香。
監試衛通判送桂花一枝得四絕句以謝·其三
作者：王邁
朝代：宋

君家結得此花緣，盛事龍頭四十年。
書種至今香不斷，馨兒俱作廣寒仙。
監試衛通判送桂花一枝得四絕句以謝·其二
作者：王邁
朝代：宋

天女吹香到酒邊，不須更著水沉烟。
明年正月披香殿，人在玉皇香案前。
監試衛通判送桂花一枝得四絕句以謝·其四
作者：王邁
朝代：宋

風月堂中傾國姝，別來風骨太清臞。
良宵夢裏殷勤說，玉兔還能擣藥無。
看蔣玉父有珍炙膏肓
作者：王邁
朝代：宋

炷艾劇炎火，端躬如泰山。
醫師工指授，豎子覺毛寒。
鐵脊梁須壯，銀河水不乾。
明知寧忍痛，絕慾信爲難。
石巴山買舟
作者：王邁
朝代：宋

年來機事付沙鷗，湖海萍蓬覺倦遊。
千里白雲關我恨，一江流水替人愁。
快聞飛槳健於馬，底問前灘吼似牛。
枕藉舟中君莫歎，人生何日不虛舟。
秋夜對客
作者：王邁
朝代：宋

旋燒香鴨剔銀缸，風捲銀蟾上矮窗。
詩癖苦無奇藥療，睡魔頼有建茶降。
回環蛙部疑成兩，接續蟬笙不計雙。
好友相看寧惜夜，滿懷秋思浩如江。
秋榜已揭不寐
作者：王邁
朝代：宋

寒重難爲坐，宵長可奈眠。
老天不解事，特地閏今年。
風助蛩聲苦，霜和月色妍。
抱衾成百感，嚼句憶坡仙。
立夏前五日出郊送春
作者：王邁
朝代：宋

前回馬首絡青春，春我相逢皆故人。
今朝出門忽失笑，春如五日之京兆。
鶑癡蝶騃不知愁，惟有杜鵑啼到曉。
春到園林郵傳哉，藤陰次第庇莓苔。
願春長在人長健，何惜與春歸去來。
簡仙遊宰黄瀛甫登二首·其一
作者：王邁
朝代：宋

爲喜雙鳬舄，將臨九鯉鄉。
民貧嗟轍涸，吏橫正鴟張。
誰與催賢令，速來仁一方。
茅簷茨屋下，延頸望春陽。
簡仙遊宰黄瀛甫登二首·其二
作者：王邁
朝代：宋

詩要淵明賦，琴須宓子鳴。
幸哉吾百里，行矣見雙清。
民瘼需綏撫，人才待作成。
豬肝非我嗜，無事累高明。
簡南劍倅趙用甫以夫同年二首·其一
作者：王邁
朝代：宋

元戎擇佐奏膚公，君以宗英在選中。
紫氣發硎光射斗，碧油草檄令飛風。
莫嫌假手事權小，行拜真王位望穹。
老我相期猶遠大，朱虛要立萬年功。
簡南劍倅趙用甫以夫同年二首·其二
作者：王邁
朝代：宋

岊亭邂逅又輕離，時事更翻幾局棋。
游宦明知同旦過，出山聊復救朝饑。
屠龍笑我真何用，躍馬追君已落遲。
却有一般劣相肖，蘭階晚始長瓊枝。
簡同年刁時中俊卿詩
作者：王邁
朝代：宋

讀君老農詩，一讀三太息。
君方未第時，憂民真懇惻。
直筆誅縣官，言言虹貫日。
縣官怒其訕，移文加誚斥。
君笑答之書，抗辭如矢直。
旁觀爭吐舌，此士勇無匹。
今君已得官，一飯必念國。
民爲國本根，豈不思培植。
其如邊事殷，賦役煩且亟。
虎營間二千，鳩工日數百。
硬土燒熾窑，高崗輿巨石。
山骨慘無青，犢皮腥带赤。
羸者頳其肩，饑者菜其色。
憔悴動天愁，搬移驚地脈。
吏饕鷹隼如，攫拏何顧惜。
交炭不論斤，每十必加一。
量竹不計圍，每丈必贏尺。
軍則新有營，誰念民無室。
吏則日飽鮮，誰憫民艱食。
州家費不貲，帑藏空儲積。
間有小人儒，旁獻生財策。
大帥令龔黄，豈願聞此畫。
夏潦苦不多，秋旱勢如炙。
願君在莒心，端不渝疇昔。
蔡人即吾人，一視孰肥瘠。
築事宜少寬，紓徐竢農隙。
至如浮屠宮，底用吾儒力。
彼役猶有名，何名尸此役。
君言雖慫惥，帥意竟縮瑟。
同年義弟兄，王事同休戚。
相辨色如爭，相與情似暱。
余言似太戇，有君前日癖。
責人斯無難，亦合受人責。
我既規君過，君盍砭我失。
面諛皆相傾，俗子吾所嫉。
簡宗弟無逸稼主簿
作者：王邁
朝代：宋

朅來纔是早春時，過眼園林囀子規。
看絕交書君介癖，讀離騷賦我狂癡。
斷無清夢飛蓬島，剩有{宀旲}搜到草池。
聞說郎星遭孛彗，又添一恨上雙眉。
簡延平李公足擇善
作者：王邁
朝代：宋

昔人重相思，千里且命駕。
我家去游洋，相望纔四舍。
偃息豈不思，吉服詎可借。
惟憑一雁翔，敢望雙鳬下。
日者聞琴堂，墨綬將解卸。
東閣領羣英，勝遊當首夏。
惠然訪九仙，雲物爭迎迓。
拂石納晚凉，秉燭娛清夜。
吉碑共摩挲，吉夢相矜詫。
物色故老言，赤鯉何年化。
題詩富錦囊，仙境爲增價。
是地近吾廬，過從何未暇。
初傳尚半疑，後信良多訝。
世態如浮雲，炎凉更代謝。
高誼定不然，寄聲來慰藉。
簡復齋陳寺丞子表夫知丞併呈真西山
作者：王邁
朝代：宋

復齋吾之師，高山儼標致。
僕嘗函丈間，乞得四箴字。
及來仕京華，登門願受記。
復齋首肯之，贈言簡而毅。
殺身可成仁，舍生甘取義。
此生尚可輕，圭黍眇爵位。
僕退書之紳，雋永言有味。
充員京兆幕，萬一可行志。
赧顔斥吏胥，冷眼視權貴。
婉嫿孤無朋，旁觀輒相忌。
朝肆緝緝讒，暮遭申申詈。
聖主初臨軒，不才叨考試。
諸賢憚生語，一律愛軟媚。
我喜衆所驚，人取我必棄。
間有植私恩，了不恤公議。
枘鑿不相投，罟擭焉得避。
襆被去候潮，襁褓有幼稚。
少需辰之良，解纜辭清渭。
邂逅復齋子，入京方卸轡。
爲言東湖上，英才日以萃。
窮伊洛淵源，傳紫陽位置。
要使莆三邑，薰爲善良地。
僕也間斯言，歸心生兩翅。
平生真西山，赤心愛善類。
誨我以沉潛，意同言小異。
二公負名節，可望不可企。
勇退在盛年，高卧看兒戲。
我行拜二公，顔面儻無愧。
作詩欠硬語，呈似賢昆季。
謹勿示他人，恐爲吾黨累。
簡林公似
作者：王邁
朝代：宋

窮猿不擇木，祥鳳宜棲竹。
高門結駟榮，陋巷一瓢足。
仕有時爲貧，貧乃急於祿。
夫君何所欠，百事盡從欲。
新諧種玉婚，大敞堆金屋。
鏡裏顔尚朱，庭前萱正綠。
中州不徜徉，炎海甘馳逐。
遂令君子心，度以小人腹。
我貧甚去年，全家久食粥。
獨醒妬人醉，譏誚那免俗。
名節千載光，富貴一炊熟。
朋友嚴簡書，敢以石攻玉。
紅蛛
作者：王邁
朝代：宋

空裏游絲十丈長，直垂一顆絳紗囊。
儂無喜事何須爾，往報槐花舉子忙。
紹興戒珠寺讀右軍祠堂碑
作者：王邁
朝代：宋

先祠石刻摩挲久，華胄遥遥企慕勞。
字古似觀秦急就，詞幽如讀楚離騷。
不誇絕藝臨池學，只羨清風誓墓高。
更有山居須問訊，擬携方士鍊金膏。
聚物
作者：王邁
朝代：宋

臧穀亡羊等是癡，塞翁失馬浪成悲。
本非真鹿夢何準，未必無鰲釣且遲。
蛟龍暫與蚖蛇肆，鴻鵠那教燕雀知。
暮四朝三狙莫怒，會看挾乙走狐狸。
聞倪尚書赴詔
作者：王邁
朝代：宋

老倪昔以戇去國，時無一語爲王留。
自從醫國失扁鵲，民之瘼矣矧可瘳。
滿朝爭慕舌爲柔，忍恥戴天事世仇。
間有一念及王事，祇能低頭效楚囚。
漢家朝得一汲直，淮南即日干戈休。
夷甫清談倡薄俗，坐視平陸沉神州。
殘寇六年汙京汴，羣魚假息釜中游。
陛下至仁一南北，天假機會忍不投。
顧盼左右求所倚，張仲孝友吾故侯。
亟下一紙起高卧，明堂一柱清廟球。
書生聞詔喜不寐，江左有人吾何憂。
翻思死者不可生，誰爲中興壯其猷。
未必軍中有老范，且乞王所容居州。
聞倪正甫尚書遭臺評
作者：王邁
朝代：宋

人從捷徑博公侯，一老堂堂去不留。
誰向帝前讒陸贄，不令王所著居州。
修名已立公何欠，直道難行國可憂。
安得上方三尺劍，爲渠斷取佞臣頭。
聽九座鈍菴禪師端午日外堂說法詩
作者：王邁
朝代：宋

人在塵中醉玉蒲，師於瓶裏瀉醍醐。
傳來雙徑清香遠，喚起叢林病骨蘇。
炳炳毫光爭日月，琅琅舌本有江湖。
他年泉下相逢處，解得龍山舊事無。
聽兒德胙讀書呈邱景實知一教授
作者：王邁
朝代：宋

我被儒官誤，如今又教渠。
但令識數字，不要讀多書。
帝憚汲生戇，人嫌賈誼疏。
君看朱紫貴，不害腹空虛。
臂鷹詩
作者：王邁
朝代：宋

東鄰年少養獰鷹，置之臂上拊玩頻。
呼來麾去性日馴，癡兒偶然見之嗔。
鷹張利爪挐兒身，眇其隻目視主人。
主人初以鷹爲戲，一日悔欲自斷臂。
非我類者其心異，吾賦鷹詩所以志。
臘肉
作者：王邁
朝代：宋

霜蹄削玉慰饞涎，却退腥葷不敢前。
水飲一盂成軟飽，隣翁當午息庖烟。
自贊善相
作者：王邁
朝代：宋

三分相士七分非，又似枯臞又似肥。
好待功成名遂後，煩君只畫着蓑衣。
與友人飲分等字韻
作者：王邁
朝代：宋

君詩敵曹劉，我才慚碩頲。
隠几共團圞，醉鄉從酩酊。
强吟蹙眉尖，得句蒙首肯。
吟蛩聲咿咿，銀燭光耿耿。
相看不惜夜，自足攻逆境。
搜腹憐龜腸，朶頤傍羊鼎。
論文固非儔，義氣略相等。
世情似紙輕，交道如菰冷。
願堅松柏心，歲寒青挺挺。
良月朔郊行問訊梅菊
作者：王邁
朝代：宋

夜半漸驚風作惡，朝來賸喜月爲良。
知梅有意商量雪，問菊何謀準備霜。
和靖未吟先得趣，淵明欲斷已無腸。
物情榮悴胡關我，獨酌悠然寓醉鄉。
菊花
作者：王邁
朝代：宋

忙裏何曾把酒卮，一秋心事付東籬。
等閒應被西風笑，寂寞黄花末有詩。
蓬萊閣
作者：王邁
朝代：宋

歷晉更唐歲月多，玩珠龍尚枕山阿。
絕憐蓬閣題元祐，敢擬蘭亭記永和。
秦望數尖銜夕照，鏡湖一綫暗烟莎。
登臨未盡匆匆去，奈此千巖萬壑何。
蓮花
作者：王邁
朝代：宋

蓮花出自淤泥中，過眼嫣然色即空。
爭似泥塗隠君子，褐衣懷玉古人風。
蔡實甫能酒而道中無可口者見其吻噪成長篇戲之
作者：王邁
朝代：宋

吾祖方平至君家，絲麟談笑酌流霞。
麻姑綽約時在坐，癢處思得姑爪爬。
我今與君豈其裔，彈指又經千百歲。
文采風流今尚存，仙風道骨知誰繼。
今宵月明明更多，有客無酒如月何。
唇乾吻噪甚背癢，安得玉壺瀉金波。
白玉樓臺月如晝，屋貯阿嬌車載酒。
元君再會儻可期，我當起舞爲君壽。
蘭亭故居
作者：王邁
朝代：宋

弭節稽山樂事多，舊聞一一入搜羅。
卧薪伯業今何在，喬木家聲久不磨。
可笑兒曹憐野鶩，却輸道士辨籠鵝。
不因禊帖風流遠，千載人誰數永和。
蘭花
作者：王邁
朝代：宋

見山堂裏小春寒，觴政詩囊甚有歡。
重客分明知小李，美人自在寫猗蘭。
直須博去紉爲佩，只欠香來劣可餐。
菊磵一枝尤灑落，不妨人作易芳看。
西征延平道中偶成
作者：王邁
朝代：宋

羣羽斜飛欲刺空，誰能翦翼向籠中。
客程跋涉二千里，年紀侵尋五十翁。
酒有神通排磊塊，書無靈聖困英雄。
相逢且說窮愁話，纔入修門莫說窮。
西征艤舟清洲投宿野店夜漏下數刻主媼爲作粥與同行一飽成詩
作者：王邁
朝代：宋

君不見淮陰徹侯未得志，胯下從人真短氣。
漂母以食拱而前，心許王孫當富貴。
又不見文叔宏濟艱難時，大樹將軍身從之。
一夕相顧有餒色，蕪蔞之粥甘如飴。
丈夫自負不草草，剛腸似石那能拗。
得時要拯萬人饑，讀書肯自謀溫飽。
諸公兼我非窮人，窮途謾爾君勿嗔。
他年五鼎享臺饋，須記此夕清洲濱。
西軒春坐
作者：王邁
朝代：宋

容膝都盧屋一間，圖書左右任披翻。
催詩急雨來迢遞，吹面凉風過等閒。
生意無邊庭下草，清香不斷畹中蘭。
日長無事真仙隠，作甚辛辛苦苦官。
親舊問盜作詩四十韻以答之亦可備野史之錄
作者：王邁
朝代：宋

我來自京師，己丑之十月。
道之建劍間，行行遇兵卒。
問之何爲行，對言聲哽咽。
初只因臨汀，鹽商時出沒。
縣官事張皇，星夜聞帥鉞。
帥出乃捕兵，此曹輒猖獗。
加之江西寇，恃嶮護巢穴。
向來誤殺降，貽禍今尤烈。
合黨肆紛披，交鋒爭桀黠。
聚落四百村，室廬遭毀爇。
轉徙臨昭陽，孤城危一髮。
帥方實歸裝，視此苦不切。
惟漕暨庾臺，協心圖撲滅。
移文責十連，義激詞語辣。
就檄劉權軍，專城植鎩𢧕。
又有一老尉，賈勇抗鴟鶻。
頼此所居民，猶苟旦暮活。
我聞此卒言，憂憤中腸熱。
及歸抵吾廬，保伍亦團結。
或恐汀邵寇，餘燼尚分裂。
或疑鼠狗徒，乘間敢竊發。
吾鄉號樂國，目不見寸鐵。
一聞鉦鼓聲，縮頭畏如鱉。
新歲或訛言，城居竟搬挈。
丁男肩欲頳，稚女足不襪。
相顧莫爲謀，去守將安决。
汝知誨盜誰，吾能爲汝說。
年來民賊多，田里困根括。
單丁火亦追，逃戶租盡刷。
猛虎政太苛，攘雞手已滑。
剝床忍及膚，椎肌慘見血。
吏肥富薰天，民貧怨刻骨。
及此皆幸災，狺險何聒聒。
古來盜賊興，官吏去饕餮。
大者籍其家，小亦寘重罰。
人心知是非，端可以理折。
民賊盡芟夷，雖賞之不竊。
觀獵行
作者：王邁
朝代：宋

落日飛山上，山下人呼獵。
出門縱步觀，無遑需屐屧。
至則聞獵人，喧然肆牙頰。
或言岐徑多，御者因追躡。
或言御徒希，聲勢不相接。
或言器械鈍，馳逐無所挾。
或言盧犬頑，獸走不能劫。
余笑與之言，善獵氣不懾。
汝方未獵時，戰氣先萎薾。
弱者力不支，勇者膽亦怯。
微哉一雉不能擒，虎豹之血其可喋。
汝不聞去歲淮甸間，熊羆百萬臨危堞。
往往被甲皆汝曹，何怪師行無凱捷。
嗚呼安得善獵與善兵，使我一見而心愜。
觀風堂觀叢刻
作者：王邁
朝代：宋

古碑真贋遞相承，俗刻紛紛滿笥縢。
最是可憐越山石，不應只弔剡溪藤。
許宰和篇至再用韻謝
作者：王邁
朝代：宋

陶令束带對督郵，歸來高興潛有激。
昌黎縣齋飽讀書，自謂此日足可惜。
二賢詩留天地間，千載寶之爲雙璧。
當官不妨文字樂，似此人物不時出。
宦海風濤縣爲甚，文書束筍紛莫擘。
許侯敏手良不難，錯節居然逢匠石。
寬租農扈享豐登，講學如流蘇廢疾。
筆力重於丈二殳，詩筒敏似尺一檄。
句中之眼獨心知，貽奪陶韓少人識。
鄉有達尊性愛士，縣榻於堂賞英特。
冰車雪輾笑鈍遲，不爾續題尤富溢。
窮冬四壁坐無聊，渴思一字車渠百。
走僕乞取稛載歸，底用黄金壯顔色。
祇恐天上六丁聞，一夜取將煩霹靂。
試五墨五首·其一
作者：王邁
朝代：宋

雪齋凡數種，此種出清漳。
或作西齋號，南州許擅場。
試五墨五首·其三
作者：王邁
朝代：宋

柯山葉茂實，膠法頗精堅。
潘李今何處，斯人得正傳。
試五墨五首·其二
作者：王邁
朝代：宋

長沙游玩地，多有墨工奇。
舊說胡光烈，今誇鄭子儀。
試五墨五首·其五
作者：王邁
朝代：宋

墨上署臣字，必曾經進來。
一年磨一寸，須作墨中魁。
試五墨五首·其四
作者：王邁
朝代：宋

齊峰何處是，似亦出柯山。
此是西山物，研磨雙淚潸。
試石鼓墨得月字韻
作者：王邁
朝代：宋

水聲響崢嶸，山勢高嵂矹。
我居山水間，瞥焉五閲月。
看山寬眼界，聽水清詩骨。
妙理在濁醪，淡交寄薇蕨。
翻書明月軒，瀹茗清泉窟。
一雨釀黄梅，連朝來不歇。
雲疏漏簷光，晴意猶鶻突。
卓午睡瞢騰，起來足不襪。
搔首獨無言，書空時咄咄。
天宇未清夷，世途良臲𡰈。
丈夫志未酬，徒有衝冠髮。
俛頭習科舉，與俗聊汩汩。
壯圖要有待，非久黔吾突。
富貴漸逼人，榮途軔須發。
謝京尹惠酒饌
作者：王邁
朝代：宋

逐客次江干，復此風雨夜。
元戎念寂寥，更僕相慰藉。
醽醁實珍肴，寵光生邸舍。
妻孥共感慼，道路或猜訝。
謂此偃蹇蹤，橫被彎弓射。
彼哉簧正巧，或者石猶下。
同志欲過從，避黨輒驚怕。
曾謂十連尊，理煩無頃暇。
惠顧及無聊，多言莫爲謝。
平生仗信義，正色叱姦詐。
此樣不入時，致入人話靶。
明時方獻文，安得有謗駡。
獨以殿廬中，語言少假借。
遂犯螳螂怒，間坐鴟鴞嚇。
先期入簾幕，坐是罹罟擭。
公施不報恩，高義等嵩華。
一言挾纊溫，所嗜非酒炙。
天日方清明，罪過宜宥赦。
白璧可洗瑕，煩公叩造化。
謝仙遊許宰伯詡立續題名記招飲二首記乃崇清侍郎作·其一
作者：王邁
朝代：宋

栽花次第滿河陽，誰結寒根桃李場。
鰲在三山驚贔屭，鳬飛雙舄費揄揚。
春風折屐緣聞捷，臘雪開筵重借光。
他日明堂需大木，桷榱或得入平章。
謝仙遊許宰伯詡立續題名記招飲二首記乃崇清侍郎作·其二
作者：王邁
朝代：宋

憶昔琴堂宴士時，至今人誦壯行詩。
政緣勇氣填然躍，遂竊科名副所期。
鄉橐摛詞光吐鳳，邦侯瑑美穩蟠螭。
乞留片石棠陰下，要寫春風德政碑。
謝何察推鯽鱠
作者：王邁
朝代：宋

君家一筯萬錢拚，分我銀絲侑客歡。
芳餌得來珍丙穴，金刀落處照辛盤。
腹腴差迫詩肩瘦，鱗活能生酒面寒。
玉手行厨如許巧，說教魚婢學應難。
謝政府饋金
作者：王邁
朝代：宋

大廷昔日曾空臆，時論忌人太疏直。
名公正色力主盟，寘之甲科免居乙。
殿廬今日忝校文，甘言如飴心所嫉。
或者欲植桃李恩，慨然爲下雌黄筆。
頭方直是不能圓，入險固應陰下石。
我公天下盡門生，僕荷知音心感激。
幸無贓墨辱門牆，猶免語人顔發赤。
感公具眼照人才，墜履遺簪猶愛惜。
臨歸多謝饋兼金，何日能爲還白璧。
謝永福陳夢得見訪
作者：王邁
朝代：宋

枝筇來訪白雲坳，絕異紅塵勢利交。
把酒爲君澆磊磈，携詩就我定推敲。
不曾出市曾龐老，安得爲雲逐孟郊。
古錦囊中多秀句，家元書史莫徒抄。
謝趙倅送雙雉臘蹄
作者：王邁
朝代：宋

文雉雙雙彩翼開，闖籠照水不驚猜。
想君當日中牟化，带得桑田馴底來。
謝阮儒隠爲畫墨梅床屏
作者：王邁
朝代：宋

畸人平生偏愛奇，愛梅成癖不可醫。
書带堂前忽見之，相羊不去燃吟髭。
今夕何夕秋爲期，芙蓉映日紅葳蕤，籬菊傲霜紛離披。
南枝春信未有涯，安得此粲對酒巵。
元是大阮解作無聲詩，寫梅幻相爲娛嬉。
想當解衣盤礴下筆時，吸取清氣入肝脾。
先融雪嶺作墨池，坐變秋陽成春暉。
使我初見渾不疑，旋覺風骨全是顔容非。
恍如臙支馬上坐明妃，緇塵生汗白玉肌。
又如鴟夷船底載西子，烟波慘淡雙蛾眉。
雪堂仙去渺莫追，補之位置傳者誰。
君今此寶世間希，芒端寒燠巧推移。
花神上訴真宰悲，何爲苦泄造化機。
我有東絹滑如脂，裝潢爲屏作枕幃。
平章衆畫何品宜，笑我嗜好與君相背馳，不愛崇桃積李鬭芳菲。
請君快掃橫斜竹外枝，歲寒心事正要渠相知。
謝陳尉宏父惠潮陽蕉絲碑刻因求宿諾韓文
作者：王邁
朝代：宋

寒儒食貧面四壁，更苦春寒寒到骨。
故人天末有書來，不寄綈袍寄絺綌。
感君高誼挾纊溫，况有石刻華吾軒。
何時揩拭眵昏眼，待看昌黎玉潔文。
讀坡詩
作者：王邁
朝代：宋

先生詩筆覷天巧，國中往往無曹鮑。
一讀快如檄愈頭，抓癢底用麻姑爪。
千古詞林有若人，誰復庸中誇佼佼。
當年流落見丹心，懸知世道終難拗。
玉堂豈不願公留，羣吠其如尨也狡。
出入風波千萬里，葛巾野服混蠻獠。
饑來隻字不堪煮，豆粥一盂粗可飽。
跋前疐後竟何成，贏得清名占箕昴。
與公同時富貴人，名字磨滅隨蟣蚤。
丈夫當爲不朽計，方寸莫被饑寒擾。
讀慶元黨人家乘·其一
作者：王邁
朝代：宋

羣僞欺天日，宋臣去國時。
朝扶皇帝璽，暮植黨人碑。
楚衆齊難勝，劉安晁遂危。
抵龜公贊決，幾事併先知。
讀慶元黨人家乘·其三
作者：王邁
朝代：宋

石顯權傾帝，穰侯勢逼王。
羣狐爭伺夜，丹鳳獨鳴陽。
閶闔辭天仗，洋川佩郡章。
誰嘗舒亶唾，有舌巧如簧。
讀慶元黨人家乘·其二
作者：王邁
朝代：宋

方喜儒宗用，無何學禁嚴。
甘心師管晏，絕口說伊濂。
天豈斯文喪，人憂善類殲。
一鳴公甚偉，直氣戢羣憸。
讀慶元黨人家乘·其五
作者：王邁
朝代：宋

本朝諸大老，謚議兩忠公。
公去道鄉遠，名垂太史同。
一時無顯位，千載播清風。
韓呂多孫子，毋須添乃翁。
讀慶元黨人家乘·其六
作者：王邁
朝代：宋

時流酣富貴，雅道冷如菰。
甘附武韋勢，相師張孔諛。
識汙隨竈婢，氣短事家奴。
使讀忠公傳，還能泚顙無。
讀慶元黨人家乘·其四
作者：王邁
朝代：宋

侂怒如關虎，曦謀比井蛙。
公乎拚一死，國爾自忘家。
庾亮塵難汙，劉輿膩莫加。
修名與姱節，皎皎玉無瑕。
讀林去華居厚主簿省題
作者：王邁
朝代：宋

病夫夜不眠，五鼓始交睫。
懶起比吳蠶，清夢飛莊蝶。
恭承高軒過，不及倒屣接。
惠我百篇詩，珠璣何煒燁。
五言比長城，一望皆危堞。
壯如廣陵散，悲似陽關疊。
音韻最清圓，格律尤妥帖。
登壇裨將降，咒水小巫怯。
永嘉富人物，往躅足追躡。
經術止齋陳，文章水心葉。
林君游其門，早負賢關篋。
鄉校設臯比，戶外紛屨屧。
科目苦無憑，取捨如漁獵。
入網多弱翰，上鈎希巨鬣。
西廊上奏篇，甲第僅書捷。
低頭矮屋中，壯氣不萎薾。
研朱點周易，修此清浄業。
焚香讀楚詞，時作真行帖。
臺府歲舉員，求者例有挾。
孤士乏梯媒，剛腸羞婦妾。
諸公縱憐才，或被權勢劫。
誰能推輓之，士論得欣愜。
讀渡江諸將傳
作者：王邁
朝代：宋

讀到諸賢傳，令人淚灑衣。
功高成怨府，權盛是危機。
勇似韓彭有，心如廉藺希。
中原豈天上，尺土不能歸。
讀王伯大都承奏疏·其一
作者：王邁
朝代：宋

去非前日在端平，我以爲兄不敢名。
若使去非觀此疏，須饒幼學作難兄。
讀王伯大都承奏疏·其一〇
作者：王邁
朝代：宋

聒耳喧啾厭畢逋，朝陽忍聽鳳凰孤。
朝廷若貶饒州老，我亦甘心拜尹洙。
讀王伯大都承奏疏·其七
作者：王邁
朝代：宋

佞夫苟賤糞甘嘗，餘子危言襲故常。
若使秉彝猶未滅，也須泚顙細思量。
讀王伯大都承奏疏·其三
作者：王邁
朝代：宋

首疏明明點敗棋，次篇字字比元龜。
人中龍定子瞻是，殿上龍非安世誰。
讀王伯大都承奏疏·其九
作者：王邁
朝代：宋

近得故人盈紙書，却將取辱笑吾徒。
世間自有可羞事，曾見歐陽責范無。
讀王伯大都承奏疏·其二
作者：王邁
朝代：宋

屢下絲綸喚不來，來時已作去安排。
吾宗有此好兄弟，欲往從之天一涯。
讀王伯大都承奏疏·其五
作者：王邁
朝代：宋

金鏁難羈五色麟，行藏如減國精神。
可憐張禹孔光輩，氣息奄奄泉下人。
讀王伯大都承奏疏·其八
作者：王邁
朝代：宋

朝犯雷霆暮即行，竈間老婢莫猜驚。
須知堂裏飣頭肉，不似山中野菜羹。
讀王伯大都承奏疏·其六
作者：王邁
朝代：宋

直道年來冷似菰，西山去後有人扶。
王郎此段真奇特，又喜三山出介夫。
讀王伯大都承奏疏·其四
作者：王邁
朝代：宋

曳紫腰金滿闕庭，被渠喚作集瓜蠅。
適從何處來居此，面目人嫌鬼亦憎。
讀誠齋新酒歌仍效其體
作者：王邁
朝代：宋

先生出奇作新酒，自作自歌自爲壽。
酒徒若欲舉吾盃，先挽天河濯渠手。
誰知先生詩更奇，刊落陳言付芻狗。
俗人欲誦先生詩，先吸天漿潄渠口。
古來作酒稱杜康，作詩只說杜草堂。
舉世無人傳得方，奄有二杜惟一楊。
先生此味誰能嘗，却曾見此糟蟹黄。
一片入口風韻長，餘子祇慕大官羊。
天公生我太遲後，不作先生牛馬走。
低頭乞取酒百壺，嚥下先生詩萬首。
先生騎鯨上天遊，問著許儂知味否。
賀同年林簿同卿龜從新婚·其一
作者：王邁
朝代：宋

金華門外浥京塵，烏石山前結帨巾。
翁壻相看冰映玉，庭闈一笑頰生春。
昔言爾爾嫌隨俗，今喚卿卿喜有人。
來歲夢蘭叶佳兆，犀錢玉果出娛賓。
賀同年林簿同卿龜從新婚·其二
作者：王邁
朝代：宋

知君雅志厭奢豪，富貴相尋可得逃。
雲母屏間穿雀目，銷金帳下醉羊羔。
養生早悟眉爲斧，侍立須驚手有刀。
老我詩成還失笑，膏粱未必勝糠糟。
賀宋兄令子縣尉之望擢第榮還
作者：王邁
朝代：宋

自從西笑便安排，果有佳音天上來。
縱靶少年親得雋，跨鞍老將幾銜枚。
歡馳帝里泥金帖，喜溢親庭藥玉杯。
造物與君良不薄，好將陰德厚栽培。
賀弟綱得男
作者：王邁
朝代：宋

韓相由來紫府仙，微之曾侍玉皇前。
羨君久矣崇真教，生子居然契道緣。
料得玉麟親入夢，試看銅狄幾經年。
不須草草爲湯餠，剩出犀錢醉四筵。
賀新郎
作者：王邁
朝代：宋

出了羅浮洞。有多情、梅花雪片，殷勤相送。見說け然琴鶴外，詩壓牛腰較重。去管甚、群兒嘲弄。嶺海三年持翠節，料無時、不作家山夢。馳玉勒，歸金鳳。金鳳池，乃所居也。一門朱紫環昆仲。看階庭、森森蘭玉，慈顏歡動。宰相時來須著做，且舞萊衣侍奉。卻不信、大才難用。時事多艱人物少，便中興、誰辨浯溪頌。為大廈，要樑棟。
賀新郎
作者：王邁
朝代：宋

憶昔同時召。正青山、親提玉尺，量材廊廟。當日班行比元祐，北玉西珠照耀。一轉首、宮商移調。君自烏臺登騎省，覺精神、風采增清峭。數賢者，一不肖。酒酣耳熱惟長嘯。便翩翩、輟班荷橐，一麾閩嶠。堪笑狂生無用處，垂老雲耕月釣。這富貴、非由人要。疇昔評君如玉雪，好け然、琴鶴風塵表。清獻後，又有趙。
賀新郎
作者：王邁
朝代：宋

曾侍螭頭立。吐危言、嬰鱗編虎，扶持鰲極。誰煉精金鑄剛卯，氣節毅然鎮國。肯顧戀、眼前官職。碧水丹山持翠節，這福星、特為吾閩出。發義廩，無難色。如今世道難扶植。直還他、溫公德量，魏公風力。此事又關宗社福，仍系蒼生休慼。且稱壽、公生人日。煉得內丹成熟後，看河車、常運方瞳碧。五百歲，作良弼。
賀新郎
作者：王邁
朝代：宋

此是河清宴。覺朝來、薰風滿入，生綃團扇。太守愁眉才一展，且喜街頭米賤。且莫管、官租難辦。繞砌苔錢無限數，更蓮池、雨過珠零亂。盡買得，凌波面。家山樂事真堪羨。記年時、荔支新熟，荷筒齊勸。底事來尋蕉鹿夢，贏得乾忙似箭。笑富貴、都如郵傳。做了豐年還百姓，便蓴鱸、歸興催張翰。看卿等，上霄漢。
賀新郎
作者：王邁
朝代：宋

瓔珞珠垂縷。看花冠、端容麗服，補陀巖主。只坐塵緣蹉一念，朱紫叢中得度。人世福、夫人兼五。銀鹿諸孫來定省，對金屏、繡幕輝雲母。人頂禮，柳行路。所居地名柳行。朝朝口誦琅函句。覺從來、壽人福善，老夭無誤。消得天恩封福國，錦誥鸞翔鳳舞。聽來歲、日邊佳語。上殿肩輿簾蹙繡，遣佳兒、扶掖天應許。笑陳媼，三題柱。有陳夫人者，
賀洪景茂葉舍試平奏仍勉爲南宮之行·其一
作者：王邁
朝代：宋

鼓篋天庠正妙齡，同時行輩半先登。
如今纔喜紅心中，當日幾成赤脚升。
冀北羣空看走馬，溟南路闊快摶鵬。
歸來新敞渠渠厦，笑我生涯冷似冰。
賀洪景茂葉舍試平奏仍勉爲南宮之行·其二
作者：王邁
朝代：宋

萬仞浮屠已合尖，出門一笑謝虀鹽。
釣鰲滄海六連上，騎鶴揚州二得兼。
讖應何仙符舊兆，夢魁余榜合新占。
破荒吾邑須君輩，更看花從錦上添。
賀表兄傅仁仲常後院生男
作者：王邁
朝代：宋

昔君與我夜對床，知君著意選專房。
爲言東鄰有女寶，胡不貯之芸輝堂。
君時爲我一慫慂，以斗量金買嬌寵。
小君有德比孟光，不妬不嗔迴盼重。
懸知仙果結子遲，三年乃字玉麟兒。
君家多産渥洼種，英物生來骨定奇。
莫嫌外家不足數，有子端能貴其母。
舊聞絡秀有伯仁，今見英娘生阿武。
萱堂一笑顔生春，從此含飴日弄孫。
他日公侯當衮衮，鳳將九子俱青雲。
犀錢利市人爭覓，我獨流涎不能得。
假饒此事卿無功，不道薦賢功第一。
賀許宰伯詡再考
作者：王邁
朝代：宋

宰官才具萬人豪，鷄小如何下得刀。
奏課再經書上上，理繁祇見辦多多。
錦囊有卷牛腰重，裝橐無金馬骨高。
欲賀政成憐我懶，篇詩付與邑人歌。
賀謝景芳得第四男
作者：王邁
朝代：宋

每愛君家玉滿階，仙宮今又見琨臺。
父兮定得鈴旗夢，母也須懷磬石胎。
羯末封胡知有種，復臨泰壯看朋來。
林家絡秀如聞此，好好來求依樣杯。
賀陳侍郎該宗祀告成加封清源郡侯二首告詞有緬懷耆德養老乞言等語·其一
作者：王邁
朝代：宋

錦書飛下字如鴉，從橐詞頭似相麻。
竣事明禋均雨露，緬懷耆德傲烟霞。
雞窠佚老精神健，燕頷宜侯爵邑加。
願體乞言珍重意，星馳驛騎奏忠嘉。
賀陳侍郎該宗祀告成加封清源郡侯二首告詞有緬懷耆德養老乞言等語·其二
作者：王邁
朝代：宋

辭封來伴赤松遊，判作山中萬戶侯。
一片葵心天北闕，十行芝檢殿西頭。
淵洪端靜恩言厚，拊藉溫存眷禮優。
國事多艱耆舊少，須公與作濟川舟。
賀陳思表兄西上
作者：王邁
朝代：宋

誰言場屋似樗蒲，好手居然不解輸。
疊采三巡皆得注，結場一擲定成盧。
月評須應狀元讖，風義新添家慶圖。
科第假途餘事耳，方來宇宙要人扶。
賀陳講書謀仲諏璋慶
作者：王邁
朝代：宋

好是橙黄橘綠時，津津黄色上雙眉。
十爲良月陽將長，一索成男喜可知。
南外□房開宅相，西清荷橐長孫枝。
青春拾芥收科第，須記麟庠客有詩。
賊平賀本路史倉良叔彌忠四首·其一
作者：王邁
朝代：宋

實地從來着脚安，好脩纕蕙更紉蘭。
貴游淡似孤寒士，達宦貧於初品官。
醫國名方留肘後，憂民心事集眉端。
浮榮過眼同歸盡，獨魯靈光耐久看。
賊平賀本路史倉良叔彌忠四首·其三
作者：王邁
朝代：宋

六十青蚨米五升，兒童滿口說常平。
方愁饑火無聊頼，一沐恩波得並生。
真佛現身來救度，老天著眼自分明。
從今閩粵家生子，定把君侯姓作名。
賊平賀本路史倉良叔彌忠四首·其二
作者：王邁
朝代：宋

建俗輕生自古然，况逢軍旅更饑年。
兩臺相顧長酸鼻，一飯無緣得下咽。
發廩救荒寧計日，乞師請命屢牋天。
賊平必欲論功報，鎮撫須居戰取先。
賊平賀本路史倉良叔彌忠四首·其四
作者：王邁
朝代：宋

誨盜須知有自來，貪官污吏禍之胎。
殺人越貨甘殘忍，入市拏金不忌猜。
誰與清朝申典憲，合將若屬寘渠魁。
書生銳欲排閶闔，先誦民謠獻外臺。
賢牧堂
作者：王邁
朝代：宋

賢牧存遺愛，邦人重此祠。
典刑前輩幾，德政後來誰。
來日清泉濯，歸時隻鶴隨。
不須看石碣，人口是豐碑。
贈傳神莊士儀
作者：王邁
朝代：宋

畫工亦無數，好手不可遇。
非是畫事難，難得畫中趣。
况寫佳士照，又不比行路。
莊生頗工此，爲我掃尺素。
儼然山澤臞，詩肩瘦鳬鷺。
老色雖上顔，庾塵莫能污。
生畫甚迫真，餘子等孩孺。
得錢散酒家，無心問婚娶。
醉被風雪欺，術招鬼神妬。
長安多貴人，朱門富紈絝。
使聞生之名，當即懸金募。
我貧亦如生，正以詩窮故。
一畫博一詩，兩手相分付。
贈川官五星先生
作者：王邁
朝代：宋

談星之士如星密，得似川官萬之一。
牙籌到手疾如飛，口觜翻瀾眼波碧。
相逢笑問雌甲辰，掀髯慫惥曲江春。
自憐蹭蹬負歲月，敢謂渠儂許可真。
明時取士非唐比，忠臆不空人所恥。
三籌交臂輸少年，只較劉蕡差勝爾。
川官重來話榮枯，聲言溫飽非所圖。
他時散漫遊江湖，未省還能訪我無。
贈林薪
作者：王邁
朝代：宋

丈夫惟窮不可諱，僕妾于人真短氣。
一技能精百不憂，有功翰墨尤足貴。
林生家世本業儒，讀書不利改傭書。
計窮未肯與書絕，又學裁翦兼黏糊。
就中頗得三昧訣，翻騰碑畫更奇絕。
持此可療寒與饑，十指便當張儀舌。
昔我于生義理明，以我之困知生貧。
我今一字不堪煮，生猶有技可資身。
鄴侯書堂高不過，好事人少俗人多。
把筆贈生以此歌，有劍無廩奈生何。
贈無諍和尚四首·其一
作者：王邁
朝代：宋

佛祖曾經幾駡訶，却稱無諍意云何。
寒山拾得哈哈笑，更有人癡似汝麽。
贈無諍和尚四首·其三
作者：王邁
朝代：宋

學道參禪空自忙，郭郎鮑老各郎當。
不如卸取戲衫子，甘與人呼作啞羊。
贈無諍和尚四首·其二
作者：王邁
朝代：宋

稽首叢林無諍師，我因有諍落便宜。
問師無諍中三昧，笑指巖前沒字碑。
贈無諍和尚四首·其四
作者：王邁
朝代：宋

達摩西來長子孫，不徒無諍且無言。
後來鼻孔撩天漢，有眼何嘗看世尊。
贈蕭棠仲致政
作者：王邁
朝代：宋

昔年鼓篋游膠庠，集英同日瞻天光。
金門初開獸環動，曈曈曉日升扶桑。
宮簾高捲開御扇，祥風習習飄天香。
殿庭神麗冠劍肅，巍巍玉几臨中央。
銀袍七百趨龍尾，拜恩稽首心歡康。
晚從銀臺出廣陌，寶鞍快馬爭騰驤。
團司涓日敘黄甲，義比天倫鴻雁行。
瓊苑宴開慈惠浹，宸章寵錫歌明良。
後來相繼隨宮牒，東西南北遥相望。
萍開風轉有時合，邂逅一見難預量。
非才叨竊愆咎積，自顧補報無毫芒。
朝廷寬大不終棄，領郡尚得來南漳。
下車問政訪耆舊，知公辭榮歸故鄉。
神武衣冠已久掛，冥鴻羽翮方高翔。
遺賢雖爲明時惜，承顔獨喜私願償。
共驚歲月何飄忽，相對鬢髮俱滄浪。
至言不吝揮玉麈，妙句屢蒙開錦囊。
已歎高風激貪懦，更敦雅契超尋常。
區區感慰豈有極，聊寫一二成短章。
蕪音不足繼真作，讀過幸勿留巾箱。
贈術士陳談天
作者：王邁
朝代：宋

我生之辰日在亢，斗牛之宿晻無耀。
獨有首尾二虣星，角立昴氐爭繫標。
一生奇蹇良苦之，已分青雲輸年少。
每逢星史說經躔，探手止之頭屢掉。
談天一日叩齋扉，信口陽秋天下妙。
數靈不用蓍草占，機祕時將道眼照。
玄中巧奪君平胎，聖處深入渾沌竅。
俗人籌星亂如麻，蠡測管窺工竊剽。
聽君談唾如秦青，字字宮商合腔調。
如何孤身無所賞，萍梗風波任浮漂。
正緣苦泄造化機，真宰忌之神所誚。
方知多技故多窮，凡事皆然君莫笑。
雖然知己豈無人，試往京城謁權要。
一絲莫久牛蹄灣，滄海六鰲待君釣。
贈談星達士
作者：王邁
朝代：宋

列肆競談星，謬者十八九。
達士何許人，儔中推好手。
精步宿羅胸，縱談鬼擘口。
技絕固招窮，鶉衣不掩肘。
朅來訪臞翁，意欲相擊扣。
翁命翁自知，不問子休咎。
蒼生命甚危，子亦知乎否。
魏闕妖狐翔，吳江水獸吼。
馮夷肆陸梁，富媼難載負。
强寇噬邊州，湖堧經踐蹂。
王師戰且弱，鉞鈍甲兵朽。
流民滿江濆，溝洫紛骸髏。
京米貴於金，十千可一斗。
暮夜光燭天，彗星大於帚。
災眚此非常，其敢飲以酒。
都人極皇皇，如魚驚在笱。
國脈眇一絲，病固有從受。
西山薨於前，鶴山繼於後。
洪蔣與李徐，俱作修文友。
吳訃漫塘翁，廣哭菊坡叟。
天爲國生賢，福賢理宜厚。
何事數鉅公，不爲國耆耉。
周堪劉向亡，老光握靈壽。
元城了翁去，賊京得皓首。
賢者今餘幾，其生皆不偶。
或入在朝廷，或出爲牧守。
或未脫丹書，或猶耕岩藪。
煩子布星躔，爲余細分剖。
孰可坐廟堂，孰竟死田畝。
孰堅如松篁，孰脆如蒲柳。
天如祚吾宋，存者必長久。
狂生何能爲，自分安老醜。
無地堪植錐，仰空長擊缶。
昂藏作丈夫，諂佞羞妾婦。
寧可效熊經，不出隨狗苟。
但願世道寧，天宇息塵垢。
廷無憸壬人，周召置左右。
邊無兒戲軍，廉藺善攻取。
庶幾老餘生，官職乎何有。
閒日教子書，不教子學走。
贈郭五星
作者：王邁
朝代：宋

五陵豪家輕薄兒，驕傲成癖不可醫。
揮金買笑紅塵市，老死不曉寒與饑。
囊螢案雪單貧士，杯水生涯北窗裏。
途窮山鬼恣揶揄，命壓人頭提不起。
郭君昔從先人遊，萬丈壯氣橫高秋。
天無老眼不見錄，匆匆白了少年頭。
一日訪余道艱窶，杯酒未闌淚如雨。
揲蓍有術金不換，鶉衣百結無人補。
我聞君語鼻亦酸，誤身直是坐儒冠。
英雄未遇隠於卜，時人莫作白眼看。
贈郭五星若水叔清二首·其一
作者：王邁
朝代：宋

雙闕雲仍山澤儒，步占小技豈其徒。
家傳要眇先天學，腹有熒煌列宿圖。
南海編書希代寶，西山一序護身符。
二賢出處關天運，曾把流年細算無。
贈郭五星若水叔清二首·其二
作者：王邁
朝代：宋

淮蜀年來殺氣深，中州兵革亦相尋。
命懸逆賊狂夫手，憤激孤臣孽子心。
人物眇然難倚仗，風濤如此恐胥沉。
煩君夜起觀星斗，福德何時吳分臨。
贊彥廣兄喜相
作者：王邁
朝代：宋

數珠在手鹿隨身，一笑陶陶滿面春。
天地知他心事好，百年饒與作閒人。
跋大庾令趙宗華時棣藏諸公帖
作者：王邁
朝代：宋

數帖凡經幾世藏，字漫黑暗欠裝潢。
孰賢孰否人千載，遺臭遺芳紙半張。
憤世疾邪成怒駡，懷忠愛直轉凄凉。
吾曹留面要相見，莫使人能議短長。
跋林學士宋卿帖
作者：王邁
朝代：宋

朝爲一旅人，暮拾九品官。
趾高氣且浮，反面視孤寒。
昔聞韓魏公，義風塞人寰。
赤舄坐晝錦，有客排其關。
孤身無所賫，乞公玉盥盤。
公笑授之去，感涕雙汍瀾。
我始得此事，謂可聳俗觀。
家傳書甚悉，國史載不完。
今見學士帖，爛然銀鈎蟠。
方其一第初，半載游長安。
持書遺鄉朋，客費無虛閑。
近得奩中貲，分壯貧士顔。
寧我食無魚，不忍渠無餐。
寧我裾無華，不忍渠衣單。
臭味何所愛，敢言囊之慳。
猶愈輕薄兒，一笑黄金拚。
我來閲遺書，據案發長歎。
縱橫纔片紙，突兀已萬間。
魏公爲上相，庇士易爲懽。
林公初筮仕，爲此良獨難。
景仰前輩人，高節騫雲山。
原下不可作，清風何時還。
泚筆哦此詩，寄名烏絲欄。
庶幾一見者，可以激偷頑。
跋黄京甫必昌提幹四書講義
作者：王邁
朝代：宋

吾友黄京甫，器資厚以渾。
自了場屋債，徧參諸老門。
四書不釋手，日旰忘晨飱。
超悟到聖處，不能忘于言。
序講凡五篇，字字比璵璠。
伊洛有心印，傳受百聖源。
紫陽有心燈，矚破萬世昏。
得君再紬繹，提要鉤其玄。
如印一洗滌，篆籀宛然存。
如燈增膏油，光焰大且繁。
我昔從師友，是書粗討論。
老大學不進，德性焉能尊。
因君重感慨，舊聞日當溫。
願言剪枝葉，作意事本根。
輓寧宗皇帝章六首·其一
作者：王邁
朝代：宋

驛報行天下，君王棄萬幾。
鶴翔雲漢遠，龍向鼎湖飛。
杞國天初陷，咸池日尚微。
臨軒思往事，血淚不停揮。
輓寧宗皇帝章六首·其三
作者：王邁
朝代：宋

聖化調新瑟，仁師慰望霓。
方還趙全璧，旋復禹玄圭。
聲教恢鄒魯，威靈暢女鞮。
浯碑堪恨處，聖壽不天齊。
輓寧宗皇帝章六首·其二
作者：王邁
朝代：宋

帝業親耆定，皇圖日靖嘉。
憂民比仁祖，在位邁重華。
謨烈詒千載，車書混一家。
最悲行蹕地，哀些咽簫笳。
輓寧宗皇帝章六首·其五
作者：王邁
朝代：宋

憂治勤宵旰，生經爽鼎鉶。
玉巵臨瑞節，畫翠愴昕廷。
草木秋零落，乾坤晝晦冥。
扶持宗社計，列聖在天靈。
輓寧宗皇帝章六首·其六
作者：王邁
朝代：宋

方啟中興運，旋開萬世功。
人心憂漆室，神斷定青宮。
識見幾微表，安危指顧中。
孤臣讀遺詔，無語泣西風。
輓寧宗皇帝章六首·其四
作者：王邁
朝代：宋

至道天同大，清心水不渾。
六宮行幸少，尺宅煉真存。
厭代金鑾殿，收魂玉帝垣。
星辰羅上界，還奉太微尊。
輓崇清陳侍郎五首·其一
作者：王邁
朝代：宋

太學修名立，甘泉晚節香。
巋然周大老，好在魯靈光。
餘慶滄浪水，清規壽俊坊。
典刑今可挹，通德合名鄉。
輓崇清陳侍郎五首·其三
作者：王邁
朝代：宋

當軸開邊釁，朝紳半詭隨。
公方司獻納，言必及安危。
願飾湟中備，毋輕馬邑師。
當時雖枘鑿，今日若蓍龜。
輓崇清陳侍郎五首·其二
作者：王邁
朝代：宋

峨豸居烏府，時方豹守關。
吾惟操白簡，渠謾倚冰山。
六館爲增氣，羣憸覺汗顔。
左遷無慍色，青史自斑斑。
輓崇清陳侍郎五首·其五
作者：王邁
朝代：宋

小試濟川手，東西兩玉虹。
誰知千載計，更在十年中。
砥柱老彌壯，恩波流不窮。
向來香一瓣，心事與天通。
輓崇清陳侍郎五首·其四
作者：王邁
朝代：宋

勇退歸雲岫，投閒十四年。
莆中無此樣，地上有行仙。
健筆凌坡老，清詩輩樂天。
何人綴遺稿，與作不刊傳。
輓平昌戴丞東二首·其一
作者：王邁
朝代：宋

文籙傳三昧，詞壇白雪吟。
奇才困場屋，晚歲綴紳簪。
所歷官雖小，去思人到今。
挂冠垂九秩，福善見天心。
輓平昌戴丞東二首·其二
作者：王邁
朝代：宋

倒蔗入佳境，寒花留晚香。
福田三古剎，恩澤四輿梁。
鶴化空華表，牛眠占吉藏。
他年青與紫，恒塞桂枝堂。
輓武剛方錄參
作者：王邁
朝代：宋

世科赫奕登相續，官守端方石介如。
無節能開河內廩，進身耻覓帝城書。
秩終九品人稱屈，善積千年慶有餘。
馬耳家聲無失墜，二雛努力大門閭。
輓漳守鄭都承子敬四首·其一
作者：王邁
朝代：宋

饕相當朝舞大權，故將旌節博金錢。
公嘗勇去三千石，天與閑居十六年。
清苦膏粱餘子笑，孤高雲水一僧然。
如何赤嶼丹霞地，夜半騎鯨上紫烟。
輓漳守鄭都承子敬四首·其三
作者：王邁
朝代：宋

壺山閥閲例多賢，雪玉風標憶眼前。
正獻風猷復齋繼，蜀公素業肯亭傳。
人於故國悲諸老，我爲吾州惜二仙。
在昔靖康人物盡，却教老蔡雪垂肩。
輓漳守鄭都承子敬四首·其二
作者：王邁
朝代：宋

端平衆彥起彈冠，公作樞庭第一官。
君似仁皇從諫易，相非莊敏汰兵難。
齊人一傅楚人衆，趙氏幾危劉氏安。
君面更新風色惡，回思往事爲悽酸。
輓漳守鄭都承子敬四首·其四
作者：王邁
朝代：宋

當日曾同鵷鷺羣，清漳風月又平分。
輪囷肝膽憂時事，紬繹諸書洗吏氛。
悔不佩韋成造次，幸猶掛劍答殷勤。
隻雞斗酒來行酹，三十六灣生暮春。
輓致政朱司戶二首·其一
作者：王邁
朝代：宋

枕上功名淚不乾，鏡中勳業老猶看。
起家喜有千金子，入手纔沾九品官。
衮衮天朝來錫賚，匆匆人事異悲歡。
最憐當日稱觴處，桂茂蘭芳萱草殘。
輓致政朱司戶二首·其二
作者：王邁
朝代：宋

一生鐵硯費磨鑽，老去耽書廢食眠。
不惜空門求利果，只將心事博長年。
思賢已矣悲行路，福善昭然有老天。
他日兒孫須鼎貴，燕山陰德賸流傳。
輓趙南塘尚書汝談二首·其一
作者：王邁
朝代：宋

屈賈文章蚤善鳴，長楊制誥晚尤精。
天仙一念墮塵世，屬籍千年誰老成。
賀表明明規寶慶，諫箴字字砭端平。
不堪耆舊凋零盡，淚到南塘覺盡傾。
輓趙南塘尚書汝談二首·其二
作者：王邁
朝代：宋

一自黄臺詠摘瓜，傷心吾道竟非耶。
病來陶侃少獻替，老去謝安微誤差。
萬里長江饒一曲，連城白璧略纖瑕。
太玄草就無人識，付與知音弟子芭。
輓趙東巖簡叔彥侯四首·其一
作者：王邁
朝代：宋

已矣東巖不憗遺，年來雅道日陵夷。
臞儒得似顔徒幾，良吏能爲結輩誰。
此老清修如玉屑，當官懇惻念茅茨。
可憐一夜長庚隕，空使人懷殄瘁悲。
輓趙東巖簡叔彥侯四首·其三
作者：王邁
朝代：宋

夔州歸後聖於詩，到墨池來字更奇。
嶽后前驅護丹竈，湘靈起舞聽朱徽。
經行一夢遊仙枕，遺愛千年墮淚碑。
俗物茫茫留不住，化爲遼鶴入雲飛。
輓趙東巖簡叔彥侯四首·其二
作者：王邁
朝代：宋

建炎戎馬滿神京，殿撰橫身活一城。
時宰忌功無表勸，老天福善自分明。
人稱簪紱一門盛，公是瑛瑶間世生。
珍重西山遺事跋，他年收入史官評。
輓趙東巖簡叔彥侯四首·其四
作者：王邁
朝代：宋

召節飛來湘水濱，牋天乞取自由身。
懸知壽杖宜扶孔，縱有蒲輪莫致申。
老去最能堅晚節，復來應信有全人。
朱虛不作更生死，誰爲蒼生問大鈞。
輓邱制幹二首·其一
作者：王邁
朝代：宋

功名入手太匆匆，匹馬沙場氣貫虹。
詩好可能却敵騎，檄工不自愈頭風。
死須厲賊言猶在，生不封侯命果窮。
四十九年蘧伯玉，是非往事轉頭空。
輓邱制幹二首·其二
作者：王邁
朝代：宋

曾見端平進士評，邱君磊落榜中英。
忘形爾汝同年集，馳志伊吾即日行。
舉子能談真將略，元戎誇得好門生。
可憐書劍渾無用，才力如何與命爭。
輓鄒帥母葉夫人二首·其一
作者：王邁
朝代：宋

詩書教子昔鄒母，燕喜寧親今魯侯。
石窌疏封時陸續，魚軒迎養歲優游。
精專十念湘山佛，髣髴三生閬苑儔。
方擬繡輿扶上殿，不堪丹旐楚江頭。
輓鄒帥母葉夫人二首·其二
作者：王邁
朝代：宋

昨依綠水芙蓉幙，得傍華堂萱草陰。
座末識裳蒙眄異，羹餘分潁念恩深。
巢廬正灑萊衣淚，傳驛俄驚楚些音。
二母生榮雖迥別，天寒陟屺一般心。
輓鄭昂叔珪母蔡夫人二首·其一
作者：王邁
朝代：宋

鍾秀端明裔，來嬪通德家。
早甘寒水玉，晚愛白蓮花。
樂施陰功厚，回班慶事賒。
他年龍鳳麓，贈典有光華。
輓鄭昂叔珪母蔡夫人二首·其二
作者：王邁
朝代：宋

絳幔談經日，熊丸茹苦時。
屢修堂上拜，親炙母中師。
每羨萱堂樂，今成薤露悲。
一生同令子，共泣蓼莪詩。
輓陳直學二首·其一
作者：王邁
朝代：宋

領袖鄉庠四十年，被書誤得到華顛。
玉川大用不及試，東野古心常自鞭。
抱疢二詩知命語，遺骸一偈小乘禪。
修文地下非公願，生則當生兜率天。
輓陳直學二首·其二
作者：王邁
朝代：宋

飽看布褐與軒裳，識破都如夢一場。
失鹿蕉間空咄咄，騎鵬天上去堂堂。
命真不遇才何負，人已無存德未忘。
珍重騅甥歌挽些，他年有淚灑檳榔。
轎中五言
作者：王邁
朝代：宋

卯酒工爲醉，春衫怯曉寒。
籃輿有何味，脚力且圖閒。
得句點頭笑，拈書信手翻。
僕夫行且止，我愛眼前山。
辛未中元記夢夢與一僧談世事良久問答中有凡事如此汝曹勉之之語既而造一境如仙家居厥明用夢中八字爲偈末章反騷·其一
作者：王邁
朝代：宋

一念稍分明，天壤異仙凡。
諸相等歸妄，天真要無厖。
凡物非我有，秋毫不可貪。
只此爲上乘，其諸總虛談。
無字經可閲，無言禪可參。
白雲過前山，明月映空潭。
辛未中元記夢夢與一僧談世事良久問答中有凡事如此汝曹勉之之語既而造一境如仙家居厥明用夢中八字爲偈末章反騷·其七
作者：王邁
朝代：宋

擣薺餐鐵杵，此味知者鮮。
乘車入鼠穴，聞者知其舛。
打鐵作門限，鬼笑定不免。
點雪紅爐中，達觀理甚顯。
當局自然迷，正欠撥一轉。
上馬奔前程，此著須自勉。
辛未中元記夢夢與一僧談世事良久問答中有凡事如此汝曹勉之之語既而造一境如仙家居厥明用夢中八字爲偈末章反騷·其三
作者：王邁
朝代：宋

石塔本無縫，吐光萬丈餘。
不是風火扇，又非喉管噓。
此光胡爲來，塔亦不知渠。
解作如是觀，身心長自如。
塔身俱著實，光心等是虛。
虛實歸一致，無乘亦無除。
辛未中元記夢夢與一僧談世事良久問答中有凡事如此汝曹勉之之語既而造一境如仙家居厥明用夢中八字爲偈末章反騷·其二
作者：王邁
朝代：宋

蘧蘧一夢中，了了三生意。
法界如許寬，此生亦特寄。
誰言玉局仙，元本是法器。
不解自磨礲，因人亦成事。
强顔游人間，聊作逢場戲。
山色溪聲中，略得些滋味。
辛未中元記夢夢與一僧談世事良久問答中有凡事如此汝曹勉之之語既而造一境如仙家居厥明用夢中八字爲偈末章反騷·其五
作者：王邁
朝代：宋

禪悅既無門，仙居在何所。
與渠無半面，一見相爾汝。
霓裳製未成，翩翩欲高舉。
身如一羽輕，去天才尺許。
胡爲造此境，問之不吾語。
正緣崆峒中，蕭然無物貯。
辛未中元記夢夢與一僧談世事良久問答中有凡事如此汝曹勉之之語既而造一境如仙家居厥明用夢中八字爲偈末章反騷·其八
作者：王邁
朝代：宋

盤中有止水，歷歷見鬚眉。
能定乃能應，人心固如斯。
至誠本如神，聖賢不吾欺。
鳴鶴方在陰，其子輒和之。
天未降時雨，山川雲已知。
誰能舍我龜，而觀爾朶頤。
辛未中元記夢夢與一僧談世事良久問答中有凡事如此汝曹勉之之語既而造一境如仙家居厥明用夢中八字爲偈末章反騷·其六
作者：王邁
朝代：宋

世人欲不死，焚香事大羅。
死後欲超生，將身靠彌陀。
个裏不透徹，仙佛如子何。
我素不持戒，焉能斷腥臊。
獨有一寸珪，明白不可磨。
學仙與學佛，此事付兒曹。
辛未中元記夢夢與一僧談世事良久問答中有凡事如此汝曹勉之之語既而造一境如仙家居厥明用夢中八字爲偈末章反騷·其四
作者：王邁
朝代：宋

鑿空談荒唐，我正不爲此。
故知又故爲，頗悟前生是。
憑誰照前因，斯言特戲耳。
既是無今古，如何分彼己。
須彌一點塵，萬劫一彈指。
無失亦無憂，無得亦無喜。
述夢
作者：王邁
朝代：宋

午枕避塵囂，夢乘銀潢槎。
好風吹衣袂，墮我天之涯。
羣仙赴號召，驂鳳來香車。
一見如故舊，絲麟酌流霞。
或鞭石爲羊，或握棗如瓜。
中有汗漫生，盤礴埋丹砂。
誰言仙有道，挾術相矜夸。
顧我亦可學，正坐一念差。
我笑謝之言，仙凡各有家。
悠悠御風還，聚散如團沙。
繩床一欠伸，茲遊真幻耶。
咄咄置勿論，呼童煮新茶。
送人紙筆
作者：王邁
朝代：宋

阿連詩語已通神，玉版霜毫不厭珍。
老我簿書安用此，自應回施與青春。
送傅一新西上
作者：王邁
朝代：宋

此去蘭宮好策勛，子行真足張吾軍。
大鵬怒奮溟南翼，駿馬鳴驚冀北羣。
直要安排醫國策，不徒戲作送窮文。
逢人有問狂生者，爲說憂時已白紛。
送劉無競克遜司門赴召三首·其一
作者：王邁
朝代：宋

吾郡稱多士，君家總俊游。
仲方在閒散，伯又襲編修。
道與時升降，賓隨主去留。
郵亭還祖餞，別意爽於秋。
送劉無競克遜司門赴召三首·其三
作者：王邁
朝代：宋

更化僅如許，和戎覺又非。
邊陲風色惡，人物曉星稀。
國事迷當局，時賢赴急機。
周嫠空憤切，不慮歲無衣。
送劉無競克遜司門赴召三首·其二
作者：王邁
朝代：宋

上了朱轓最，催還白玉京。
兄憐子由別，母勸器之行。
醫國言須切，謀身策尚平。
友朋空愛助，君自有權衡。
送吳夢大監稅赴潮州圃灣二首·其一
作者：王邁
朝代：宋

詩禮名家子，錚錚早有聲。
右班聊借徑，在計更司征。
霜日孤標凈，湖山一鬨平。
圖南九萬里，此去是頭程。
送吳夢大監稅赴潮州圃灣二首·其二
作者：王邁
朝代：宋

一命官無小，心思及物同。
高風超俗見，隻手救人窮。
宦路梅花白，親庭萱草紅。
賢明尤易事，最喜遇南豐。
送吳魁君謀叔告赴召二首·其一
作者：王邁
朝代：宋

三載天庭出一魁，一魁豈是利名媒。
熙寧如葉庸人耳，南渡惟張君子哉。
臚唱若爲調衆論，囊封正要看人才。
千年青史芬芳遠，過眼浮榮付儻來。
送吳魁君謀叔告赴召二首·其二
作者：王邁
朝代：宋

盛名之下最難居，一節清忠自有餘。
竪鐵脊梁須我輩，橫金腰帯聽伊渠。
和戎自古迷當局，善類何時可得輿。
抗論朝廷須正大，莫如鄉黨費分踈。
送地栗與囊山應叟和尚
作者：王邁
朝代：宋

淤泥生蓮花，不如生地栗。
蓮花生好看，地栗却好喫。
看底只是虛，喫底却是實。
虛實總不如，般若波羅密。
送張柔翁必强西上
作者：王邁
朝代：宋

說詩匡鼎筆如椽，此去雲霄穩着鞭。
富貴恰當年五十，扶摇快上路三千。
乃翁積種今歸子，是理乘除信有天。
梅友面傳衣鉢好，題名更向萬人前。
送張能父天定赴瑞州教二首·其一
作者：王邁
朝代：宋

孟子稱三樂，廣文兼有之。
壽椿齊百歲，常棣秀連枝。
初筮筠江郡，尊爲芹泮師。
英才需教育，遠業立鎡基。
送張能父天定赴瑞州教二首·其二
作者：王邁
朝代：宋

太學穿楊巧，青春斫桂榮。
心燈傳老宿，文印授諸生。
德履華嵩重，襟期玉雪清。
君王他日問，張姓複其名。
送徐子學夢鯉赴梅教二首·其一
作者：王邁
朝代：宋

九州四海盡同年，德行公居一榜先。
太學何蕃名籍甚，南州孺子道巍然。
此行莫笑儒官冷，立事須還晚節堅。
聞說青衿齊引領，靈砂九轉待丹鉛。
送徐子學夢鯉赴梅教二首·其二
作者：王邁
朝代：宋

底官得似教官清，吏不能塵以道鳴。
三鱣堂前推老宿，百花洲上見諸生。
斯文有脉煩珍護，何地無才要作成。
朝列諸公半知己，匪朝吹上玉皇京。
送徐茂功西上二首
作者：王邁
朝代：宋

有司具眼柬時髦，此士今纔入網羅。
好去南宮平步過，向來東閣閲才多。
孤忠畎畝常憂國，大對軒墀莫主和。
有問臞翁消息者，官非不愛柰狂何。
送方德和大鏞赴漕
作者：王邁
朝代：宋

好風昨夜作秋天，吹送雛鵷上紫烟。
慈母整裘顔有喜，難兄提鉢面相傳。
策勛胄榜特餘事，努力巍科趁壯年。
直數重陽到端午，快聆三捷凱歌還。
送方栻赴銓
作者：王邁
朝代：宋

笑提虹管試春闈，大手何妨小出奇。
龍種嘶鳴喑萬馬，鹿麑辟易避孤羆。
京城紙貴爭傳賦，便驛書來賸寄詩。
老友生平識英物，要看修竹拂雲枝。
送方潛仲入太學
作者：王邁
朝代：宋

英氣軒軒貫斗牛，春風匹馬辟雍遊。
家庭競秀三株樹，伯仲相交五鳳樓。
回首白雲添舊感，細聽夜雨入新愁。
妙年唾掌收科第，會有歐公避一頭。
送族姪千里歸漳浦
作者：王邁
朝代：宋

吾宗居漳濱，枌社足不到。
迫歲携琴書，迢迢以謁告。
草木同臭味，水火隨濕燥。
行色念辛酸，開樽勤燕勞。
葭管陽方升，凌室冰新破。
語言頗有味，知子爲跨竈。
日暮望白雲，江頭理歸柂。
別我乞贈言，求以爲宗好。
謝安自薦玄，杜子每念佐。
子真玄佐流，我譽不爲過。
惟學無他逵，損益在勤惰。
我昔少年日，螢雪功自課。
嘔肝綴文詞，懸膽警坐卧。
甑寒心自憐，筆凍指欲墮。
牛羊事芻牧，鴻雁謀粱稻。
慈親日待養，一第天所報。
願子繼自今，書田深種播。
定力要堅持，居安謹無躁。
青雲信有梯，我已爲前導。
後來當有人，衮衮如響和。
洗耳候凱音，嘉節迫吹帽。
呼童辦楮英，爲子征西賀。
送春有感
作者：王邁
朝代：宋

東君行趣裝，桃李事如夢。
蝶懶欲息游，鶑老不好弄。
殘紅正可憐，更禁風雨送。
榆莢羞獨飛，却惱楊花共。
去年於此時，客食紅塵鬨。
眼看豪俠兒，躍馬青絲鞚。
美姝舞娉婷，吹簫來紫鳳。
開樽六一亭，偃蓋飛來洞。
我亦强行吟，詩成和者衆。
時序易推移，人事少閒空。
翻思年時樂，已如耳邊哄。
清曉坐孤寺，晴曦照華棟。
沙平嘴带鷗，山遠腰橫蝀。
閲書眼倍明，拈筆手猶凍。
掃地焚甲煎，呼童開臘甕。
汲井得甘泉，瀹茗試新貢。
短章寫我懷，謾遣兒曹諷。
送會之夢龍赴南安尉
作者：王邁
朝代：宋

儒生十九諳吏事，君自胸中有八窗。
好去褆身師長吏，謹毋泄邇薄鄰邦。
政聲要重車渠百，祥兆須來鸂鶒雙。
自笑慳囊無可贐，篇詩獨不美羊腔。
送朱典卿履常上舍西上
作者：王邁
朝代：宋

天庠教育總英游，文行惟君擅兩優。
玉潤珠明盈咳唾，蘭薰雪白見操修。
老天不錯須開眼，朱吏相逢定點頭。
月裏一枝高斫處，向來我已爲君留。
送朱典卿履常參學
作者：王邁
朝代：宋

文章久矣乏正氣，作者付誰傳位置。
天庠晚乃得朱君，鐘呂一鳴康瓠棄。
君看今歲大廷魁，一種風骨何尪羸。
吾曹此名未立耳，立則萬口須銜枚。
君今乘槎問星漢，名已籍仙政何患。
蠶繭工夫何足籌，龍墀勳業須早辦。
作詩贈君當馬鞭，梅花送春入冷邊。
與君同舍我無緣，天其或者須同年。
送朱君錫珪尉德化二首·其一
作者：王邁
朝代：宋

皷篋游環璧，如君最妙齡。
阿{隬/女}開絳幔，大阮共爐亭。
力學案堆雪，收科蟄奮霆。
莫嫌梅市小，有路透青冥。
送朱君錫珪尉德化二首·其二
作者：王邁
朝代：宋

隣邑宜初宦，輕軒最便家。
親顔悅萱草，詩料有梅花。
佳兆雙飛鶒，夷途萬里驊。
好培經世業，他日步清華。
送林元質彬之西上
作者：王邁
朝代：宋

二十年來共短檠，相親不減友于情。
風高鶚版曾雙中，海闊鵬摶不計程。
宣力棘圍新扁額，題詩梨嶺舊家聲。
瓣香旦旦爲君祝，唾掌功名在此行。
送林公似有之宰古田·其一
作者：王邁
朝代：宋

余與林公似，生長南山南。
吾翁與乃翁，宿望俱不凡。
或晚登黄甲，祿不霑斗甔。
或困頓場屋，補勞僅青衫。
執手授遺編，尚友遷繼談。
家法無諂語，妙理靜中參。
丁丑俱一第，苦盡稍回甘。
蹭蹬二十年，令纔換頭銜。
嚮來同登者，青雲徧騰驂。
吾輩慣冰檗，世好殊酸鹹。
君去宰壯縣，栽花興方酣。
我乃賦歸與，悔狂口宜緘。
棘蠅來營營，關虎卧眈眈。
頹波從汩沒，砥柱高巉巖。
送林公似有之宰古田·其二
作者：王邁
朝代：宋

孤士脫選階，如出百丈塹。
舉員必及格，桂籍始一占。
宰邑非不榮，吏塵豈宜厭。
平生學愛心，小試乃可驗。
今時邑大夫，不軫閻閭念。
非財不經營，所欲須屬饜。
創第要高華，買姬求美艷。
驕色肆頡頏，嚴科行聚斂。
攫肉比饑鷹，噬膚如獰獫。
但規己豐腴，皇恤民亡阽。
吁嗟饕餮徒，信是搢紳忝。
中人易轉移，習俗多薰染。
林君最高明，百行無一欠。
俗然君不然，白璧絕瑕玷。
狂生作此詩，未病投鍼砭。
愛助極拳拳，苦語忘其僭。
送林師道似之赴寧都尉二首·其一
作者：王邁
朝代：宋

造謗端平歲，時髦一網空。
君爲梨嶺後，名在蘂宮中。
躐等輕餘子，知音邁鉅公。
莫嫌登第晚，試看艾軒翁。
送林師道似之赴寧都尉二首·其二
作者：王邁
朝代：宋

及物官無小，平生志所存。
一條冰出壑，五色棒懸門。
皂蓋邦魁彥，繡衣鄉達尊。
儻能念寒畯，梅市得春溫。
送林日升景高之毗陵傅氏館
作者：王邁
朝代：宋

情好相投歲月深，那堪天外話離襟。
京華濁暑鄰三伏，荆水清風直萬金。
鴻鴈稻粱聊老計，蛟龍雲雨有初心。
三年名遂榮歸去，椿桂堂前候好音。
送洪承信儒發西上
作者：王邁
朝代：宋

詩賦不直一杯水，明經談笑博青紫。
兩石爭如識一丁，長槍得勝毛錐子。
夫君稽古歲月深，雕蟲童習素所恥。
奮身刀劍亦借徑，未能免俗聊爾耳。
朝來免胄翰墨場，妙發穿楊三昧矢。
神人換鼻許正郎，朱衣點頭相行李。
仙霞絕頂雪漫天，快上扶摇九萬里。
明春躍馬白玉京，都人爭看龍燒尾。
應笑向來點額人，方上橋門趨劍履。
便須破費千黄金，邀儂一醉長安市。
送白糍與囊山老子
作者：王邁
朝代：宋

東坡以春笋，名爲玉版師。
我獨謂玉版，正可名白糍。
喫笋令人瘦，喫糍充人饑。
慧眼曰不然，不如飲水肥。
送真西山赴召
作者：王邁
朝代：宋

一朝三命下金鑾，獨有先生出處難。
學術顔曾千載上，行藏呂范二公間。
莫言一木難支厦，須向中流力障瀾。
愛助蓋爲天下計，丈夫心事頗相關。
送筍菰與方德潤大琮右史仍求霜毫·其一
作者：王邁
朝代：宋

玉版丰標清更臞，紫姑道味頗甘腴。
遣渠問訊紫薇老，後省厨供有此無。
送筍菰與方德潤大琮右史仍求霜毫·其二
作者：王邁
朝代：宋

狂吟不覺兔毫枯，偶探囊中笑子虛。
欲覓管城何處是，中書君自有中書。
送良沃州賦得石上松
作者：王邁
朝代：宋

南山巖石上，鬰鬰長青松。
樛枝全似鐵，老幹半成龍。
法雨流根潤，慈雲護影重。
吾師掛錫處，苔蘚近來封。
送莆守趙孟堅汝固司舶溫陵
作者：王邁
朝代：宋

君不見有唐元結守舂陵，湘湖一道盜縱橫。
獨元所治一無犯，鎮撫孤壘如金城。
又不見祁公曾作乾州牧，移鎮鳳翔何迅速。
兩州之民境上爭，先把州麾後鈞軸。
使君來莆全似元，精明旗幟張轅門。
威風惠雨相劘拂，鼠輩不敢闖吾藩。
使君去莆仍似杜，截鐙遮留喧道路。
吾莆赤子方有依，泉何爲者爭吾父。
我將軟語勞莆人，此地幸與泉爲鄰。
刁斗相聞鄒近魯，瘠肥不比越視秦。
使君風采壓人望，莆亦倚泉爲保障。
渠魁縛致藁街前，四野腥膻行滌蕩。
長淮以北多風埃，社稷正倚經綸才。
出平西賊入衮繡，一韓一范何人哉。
書生自顧老無力，不能從公取俘馘。
願將詩頌紀中興，濃墨大字書浯石。